
Head ajakirja lugejad, 


nii nagu igal aastal, on kirikuaasta lõppev paastuaeg toonud meid taas Kristuse 
Ülestõusmise aega! 

Ristiusk on seesmist rõõmu ja Jumala rahu (Shalomi) pakkuv usk igale uskuja- 
le, kes keerab selja vanale ja avab end Jumala parimale! Taas kord kinnitame, et 
»Kristus on üles tõusnud! Ta on tõesti üles tõusnud!” 

Käesolev aasta on meie kirikus ,muistsete radade uurimise (taasavastamise) 
aastaks”. Sel aastal tähistab kogu protestantlik usumaailm reformatsiooni 500. aas- 
tapäeva. Järgmise aasta maikuus, täpsemalt 24. mail 2018, meenutame John Wesley 
Aldersgate'i kogemuse 280. aastapäeva. Tema elu ja teenimistöö tulemusena jõudis 
metodistlik äratus 110 aastat tagasi (9. juunil 1907) ka Eestimaa pinnale. Nii oleme 
ümmarguste tähtpäevade aastas, kui rääkida aastakonverentside vahelisest ajast 
juuni 2017 - juuni 2018. Kuna Jumal on meile andnud imeilusa Maarjamaa elamis- 
paigaks, on paslik siinkohal meenutada, et tähistame veebruaris 2018 ka kodumaa 
100 aasta juubelit. 

Kõige eelmainitu taustal on kohane nimetada, et oleme valinud selle aasta juht- 
teema aluseks piibliteksti Jeremija 6:16, kus Jumal kutsus Jeremija suu läbi rahvast 
»seisatuma teedel ja vaatama, küsima muistsete radade kohta, missugune on hea tee, 
ja käima sellel, siis leiate oma hingele hingamispaiga”. 

Loodetavasti on peatselt lõppev paastuaeg andnud rohkelt võimalusi peatumiseks, 
küsimaks, kuhu minu valikud mind viivad, ning võrdlema oma teed Jumala teedega. 
Ja miks ka mitte jumalameeste (Luther, Wesley, Prikask, Kuum, Oengo) teedega, mis 
on olnud läbiproovitud, usaldatud ja lõpuks kinnituse saanud, et need on olnud head 
teed. Heebrea kirja autor annab meile üleskutse mõelda oma juhatajaile, kes meile 
on rääkinud Jumala sõna; pidades silmas nende elukäigu lõppu, võtta eeskujuks 
nende usk! 

Jeremija 6:16 ,seisatage teedel” on mõnes tõlkes tõlgitud ka kui ,, peatuge teelahk- 
metel või ristteedel”. Teatud mõttes on ka Ühinenud Metodisti Kirik jõudnud teelahk- 
mele, kus ülemaailmsel tasandil küsitakse, kuidas edasi. Hoidku Jumal meie väikest 
Eesti Metodisti Kirikut, et me valiksime õige suuna edasiseks — tee, mis viib ellu ja 
mitte hukatusse. Antud tekstis on viis tegusõna, millest neli esimest on meile antud 
käskivas vormis (Seisatuge! Vaadake! Küsige! Käige!). Need on käsud, mida meil 
tuleb täita. Kui need käsud täidame, siis jõuame viienda tegusõnani passiivi vormis — 
»leiate hingamise oma hingedele”. 

Andku Jumal meil elada oma igapäevast elu ja teenida meie 
kirikus viisil, mis annab hingamise nii meile endile kui ka kogu 
kirikule. Hingamise Kristuses! 

Õnnistatud muistsete radade taasavastamist! 


TAAVI HOLLMAN 
EMK superintendent 


Eesti Metodisti Kiriku ajakiri KODUTEEL 
Facebookis aadressil 
http://www.facebook.com/emk.koduteel 
Veebikodus aadressil 
http://www.metodistikirik.ee/koduteel 
Issuu keskkonnas neljavärvilise pdf-ina aadressil 

JUTLUS 


Jutlus ülestõusmispühadeks 


Mt 28:1-10 


Seal, kus lõpeb täna loetud evangeelium, 
algab meie usk — meie Issanda 


ülegtõuismises. 


lestõusmine viib viim- 

se piirini meie kujut- 

lusvõime ja paneb 

proovile meie mõis- 

tuse. Ent õnneks me 
ei pea ülestõusmist ära seletama. 
Pigem on nii, et ülestõusmine sele- 
tab meid; määratleb selle, kes me 
oleme ja miks me oleme täna siin. 
Seetõttu, et toimus ülestõusmine, on 
olemas Kirik. 

Kuna ülestõusmise lugu on meile 
nii tuttav, siis — nagu tihti tuttavlike 
asjadega — ei pane me tähele olulisi 
üksikasju. Pöörakem täna tähelepa- 
nu kolmele olulisele detailile Mat- 
teuse kirjelduses ülestõusmisest. 

Esiteks, kivi veeretati haua suu 
eest ära — mitte selleks, et Jeesus 
saaks välja, vaid et meie saaksime 
sisse. 

Seda on oluline rõhutada. Arva- 
mus, et Jumal lasi kivi haua suu eest 
ära veeretada selleks, et lasta Jeesus 
välja, ei ole kooskõlas mujal Uues 
Testamendis leiduvate kirjakohta- 
dega, kus Ülestõusnu ilmub oota- 
matult oma jüngrite keskele sule- 
tud uste taha. Suletud uksed ei ole 
kunagi Kristust kinni pidanud. 

Matteus toob selle oma loos selgelt 
esile. Alles siis, kui Maarja Magda- 
leena ja teine Maarja tulevad hauale, 
toimub maavärin ning Issanda ingel 
veeretab kivi haua eest ära. 

Sajandeid on inimene tahtnud hei- 
ta pilku surma süngesse sügavusse, 
kuid haud on tema jaoks olnud 
saladuse pitseri all. Haud on inime- 
se alati ,pika ninaga“ jätnud. Ta on 
alati olnud ummiktee meie püüetele 
heita pilku siit elust tulevasse. 

Ingel ütleb tol esimesel ülestõus- 
mise hommikul naistele, et nad vaa- 
taksid hauda, julgustades neid: ,Är- 


ge kartke! Ma tean, 
et te otsite ristilöö- 
dud Jeesust. Teda ei 
ole siin, ta on üles 
äratatud, nõnda nagu 
ta ütles. Tulge, vaa- 
dake paika, kus ta 
magas!” 

Ülestõusmispüha 
veeretab meie jaoks 
kivi haua ukse eest, 
et me suudaksime 
ületada surma müs- 
teeriumi. Siis saab 
hauast justkui tunnel 
igavikku — ta näitab meile, et Jumala 
süda on armastus ja elu. Jumal laseb 
meil tühja hauda nähes mõista, et 
Jeesuse tõotused on tõde. 

Teiseks, haud ei ole täiesti tühi. 
Selles kõlavad ingli sõnad, mida just 
kuulsime. Ja ingel jätkab: , Minge 
kiiresti, öelge tema jüngritele, et ta 
on üles äratatud surnuist! Ja vaata, 
ta läheb teie eele Galileasse, seal te 
saate teda näha.” 

Kui naised tol esimesel ülestõus- 
mishommikul oleksid vaadanud 
tühja ja vaiksesse hauda, siis oleks 
meie usk ülestõusmisse rajatud 
inimlikele spekulatsioonidele, het- 
kelistele oletustele või negatiivsete- 
le tõenditele põhinevale arutlusele. 

Kuid meie usk rajaneb Jumala 
enda lausutud sõnadele. See seisab 
tõotusel, mida Kristus andis enne 
oma surma ja Jumala pühal kinnitu- 
sel, mille andis edasi ingel ülestõus- 
mishommikul. 

See sõna täidab selle maailma 
tühjuse ka täna. ,Ta on üles tõus- 
nud!” Hauast on saanud fanfaar, mis 
kuulutab elu võitu surma üle ning 
Kristuse jätkuvat ligiolu ja tegutse- 
mist meie maailmas. 


Kolmandaks, tänu ülestõusmisele 
me võime pöörata hauale selja. 

Matteus ütleb meile, et Maarja 
Magdaleena ja teine Maarja pööra- 
sid ringi ja läksid , suure rõõmuga” 
sellest kuulutama Jeesuse jüngri- 
tele. 

Võtmesõnaks on siis rõõm. Kris- 
tus maeti, aga ta ei jäänud surma 
meelevalda. Haud ei suutnud teda 
kinni hoida ja tänu sellele ei suuda 
haud kinni hoida ka meid. 

Just see on see, mida Jeesus tõo- 
tas enne oma surma. Tõotus, mis 
algul tundus täiesti uskumatuna, 
parimal juhul ainult kõnekujundina, 
kuid mis ülestõusmise hommiku tõt- 
tu on tegelikult fakt. 

Jumal näitas, et surm ei ole lõpp, 
vaid muutumine, uus algus. 

See on uus algus, mis kuulutab 
elu võitu surma üle ja mis laseb meil 
pöörata selja hauale ning minna 
oma tulevikule vastu usu ja lootu- 
sega, olles kindlad selles, et Jumala 
tõotused on usaldusväärsed. Kristus 
on üles tõusnud! Halleluuja! 


pastor PRIIT TAMM 
Tartu Püha Luuka kogudus 

Foto erakogust 


Meie oleme tulevase 
ajastu kogudus 


ANNE SALURAID, EMK Tallinna kogudus 


Lugedes evangeeliumide lugusid Jeesusest, hakkab 
silma, et Tema kuulutuse teemaks oli eranditult Juma- 
la riik. Seepärast ütles Ta juba oma tegevuse alguses: 
»Aeg on täis saanud ja Jumala riik on lähedal. Paran- 
dage meelt ja uskuge evangeeliumisse!” (Mk 1:15). 


a seitsetkümmet jüng- 

rit välja läkitades käs- 

kis ta neil kuulutada 

sama: ,,.... ja Öelge nei- 

le: ,Jumala riik on teie 
lähedal!”” (Lk 10:9). Jumala riigi 
ligiolu väljendus Jeesuse tegevuses 
- inimesed said kinnitust oma usule, 
paljud said terveks, paljudest läks 
välja kuri vaim jne. Inimesed koge- 
sid reaalselt midagi, mille kohta võib 
öelda ,uus algus”. Samas põhjustas 
Jumala riigi kohalolek ka vastakaid 
arvamusi — ühed ülistasid Jumalat, 
teised süüdistasid Jeesust koostöös 
kurjade vaimude ülemaga, nagu näi- 
teks pimeda ja tumma terveks tege- 
mise loos (Mt 12:28). Jumala riigi 
kohaolek ei jätnud niisiis kedagi 
puudutamata. 


Alates algkogudusest on kogudu- 
se ülesandeks jätkata Jeesuse mis- 
siooni/tegevust: kuulutada maailma- 
le Jumala riiki, teisisõnu päästmist 
Kristuse lunastuses, võimalust elada 
uue eesmärgi ja kvaliteediga elu 
ning lõpuks igavest elu. Seda on 
kogudus teinud ja teebki praktili- 
sel tasandil, sarnaselt algkogudu- 
sele. Teoloogiline arutelu tõstatab 
seejuures aga spetsiifilise küsimuse: 
mida õieti tähendab ,uus” koguduse 
kuulutuses? 

Pauluse kirju lugedes julgen arva- 
ta, et niisuguse küsimuse ees seisid 
ka esimese sajandi kristlased. Miks 
muidu pööras apostel nõnda pal- 
ju tähelepanu Jeesuse kuulutatud 
Jumala riigi lahtimõtestamisele, et 

rakendada seda igapäevases elus. 
Mil määral oli ja on Jumala riik loo- 
tus alles tulevasele ja mil määral 
juba nüüd toimivale riigile? Selle 
küsimuse üle on teoloogid juurelnud 
sajandeid ja jõudnud lõpuks järeldu- 
sele, et Pauluse jaoks oli (oodatav) 
Jumala riik eelkõige juba toimiv ja 
oma mõju avaldav riik. See tähen- 
dab nüüd ja praegu. Just sellest 
perspektiivist lähtudes kirjutas ta 
galaatlastele: , Sest ei ümberlõikami- 
ne ega ümberlõikamatus ole midagi, 
vaid uus loodu. Ja kõigile, kes seda 
juhtnööri mööda käivad, ....” (GI 
6:15, 16a). See oli ka tema tegevuse 
aluseks ning lähtekohaks. Pauluse 
rohked üleskutsed kristlastele pühit- 
suseks ehk uue elu väljenduseks, 
toetuvad samale tõdemusele — Kui 
Kristus on surnuist üles äratatud ja 
ülendatud ning Püha Vaim on ,välja 
valatud”, siis on ka Jumala riik meie 
seas ja sees (Lk 17:21). Pauluse jär- 
gi: , Niisiis, kui keegi on Kristuses, 
siis ta on uus loodu, vana on möö- 
dunud, vaata, uus on sündinud.” 
(Kr 5:17). 


Kõige laiemalt osutab tulevasele, 
kuid juba toimivale Jumala riigile 
(ehk ka ajastule) Pauluse kasutatud 
väljend , Kristuses”, näiteks kirjutab 
ta: , Nüüd te olete kõik usu kaudu 
Jumala lapsed Kristuses Jeesuses, 
sest kõik, kes olete Kristusesse ris- 
titud, olete Kristusega rõivastatud” 
(GI 3:26-27). Ei ole kahtlust, et õppi- 
nud variserina ja Pühakirja tundjana 
tõlgendas Paulus siin VT prohvetite 


»Issanda päeva” kuulutustega seon- 
duvat. Nimelt ootasid juudid ,Issan- 
da päeva” kui Jumala valitsemise al- 
gust kogu maailmas, mil kõik uueks 
luuakse. , Sest vaata, ma loon uue 
taeva ja uue maa. Enam ei mõelda 
endiste asjade peale” (Js 65:17; vt ka 
Ob 15: ,Sest Issanda päev on ligidal 
kõigi rahvaste jaoks”). 

Pärast isiklikku pöördumiskoge- 
must mõistis Paulus ilmselt väga 
selgelt, et tegelikult on Kristuse- 
ga toimunu mitte ainult ajalooline 
sündmus, vaid ka prohvetite poolt 
ette kuulutatud , Issanda päev” — sel- 
le kogemine ja seeläbi uude reaal- 
susesse asetamine. Ta kirjutab: ,,.... 
kes andis enese meie pattude eest, et 
meid välja kiskuda praegusest kur- 
juse ajastust Jumala ja meie Isa taht- 
mist mööda...” (GI 1:3, 4). ,,...ning on 
meid koos temaga üles äratanud ja 
asetanud taevasesse olukorda Kris- 
tuses Jeesuses.” (Ef 2:6). 


Nii võib öelda, et Paulus väljendab 
mõiste , Kristuses” kaudu uut ajastut 
ja inimkonda, millele pani aluse Jee- 
suse surm ning ülestõusmine. Teo- 
loog Ladd ütleb, et tema arvates ei 
väljenda Paulus sellega ainult mõtet 
moraalsest uuenemisest, vaid eel- 
kõige mõtet ,uuest inimkonnast”, (ja 
uues reaalsuses, Saluraid). Kogudus 
Kristuse ihuna oli Pauluse jaoks aga 
oodatava, tulevase Jumala riigi näh- 
tav avaldus maailmas juba nüüd. See 
erines juutide vaatest, kes , Issanda 
päeva” alles ootasid ja ootavad. 


Lähtudes sellest uuest ajastust ja 
inimkonnast ,Kristuses”, sidus ta 
Kristusega pea kõik, mis kristlast 
puudutab, väljendades seda nõnda: 
»-« laseb Jumal kõik tulla heaks — 
neile, kes on tema kavatsuse koha- 
selt kutsutud. Sest need, keda ta on 
ette ära tundnud, need ta on ka ette 


määranud saama tema Poja näo 
sarnaseks, et tema oleks esma- 
sündinu paljude vendade seas. 
Aga keda ta on ette määra- 
nud, neid on ta ka kutsunud; ja 
keda ta on kutsunud, need on 
ta ka õigeks teinud, aga keda 
ta on õigeks teinud, neid on 
ta ka kirgastanud.” (Rm 8:28- 
30). Kogudus kristlaste kogu 
ja Kristuse ihuna on seega 
tulevase ajastu kogudus, kelle 
eesõiguseks on teha Jumala 
riik maailmas reaalseks Jee- 
suse eeskujul. Jumal ise on 
selleks kõik eeldused loonud ja 
kätte andnud - Kristusega Kris- 
tuses: ,Kas te siis ei tea, et kes 
me iganes oleme Kristusesse 
Jeesusesse ristitud, oleme risti- 
tud tema surmasse? Me oleme 
siis koos temaga maha maetud 
ristimise kaudu surmasse, et 
otsekui Kristus on äratatud üles 
surnuist Isa kirkuse läbi, nõnda 
võime ka meie käia uues elus.” 
(Rm 6: 3, 4.) 


On tõsi, et kogu Jeesuse 
lepituse juures meie eest ning 
Jumala riigi kogu toime juu- 
res jääme poolikuks nii oma 
mõtetes, sõnades kui tegudes 
seni, kuni Jumala riik saab oma 
täiuses avalikuks kõigile. Kuid 
samas tunnistab Uues Testa- 
mendis kirjapandu algkristlas- 
test väga selgelt, et nii üksik 
kristlane kui kogudus ,võis käia 
uues elus”, hoolimata nende 
inimlikest puudustest. Aga nen- 
de teenimistöö aluseks ja eda- 
siviivaks jõuks oli kindel tead- 
mine sellest, kes nad on — uus 
loodu Kristuses uues reaalsu- 
ses. Ja seda oleme ka meie juba 
nüüd, täna! 

»Ja Jeesus astus nende juur- 
de ja kõneles neile: , Minule on 
antud kõik meelevald taevas 
ja maa peal. Minge siis, tehke 
jüngriteks kõik rahvad, ristides 
neid Isa ja Poja ja Püha Vaimu 
nimesse ja õpetades neid pida- 
ma kõike, mida mina olen teil 
käskinud! Ja vaata, mina olen 
iga päev teie juures ajastu lõpu- 
ni.”” (Mt 28:18-20.) [| 


Usulise silmaringi 
avardamiseks 


ka vanades kirikutes). Olles suhelnud üsna mitmete vabakirikliku taustaga ini- 


MI eie evangeelsete kirikute liikmete usuline pale on kahjuks üsnagi kirju (paraku 


mestega, olen jõudnud järeldusele, et nii mõnedki mõistavad kristliku usu põ- 
hitõdesid üsna omapäraselt. Isegi kolmainsuse olemuse suhtes valitseb segadus. Tuleb 
tunnistada, et apostellik (apostlik) usutunnistus, mis on ristiusu essents (vt EMK Põhikiri 
8 9), ei haaku paraku kõigi koguduseliikmete arusaamadega. Usulistes põhialustes võib 
valitseda suur segadus. Meie erinevates kogudustes on tänapäeval ikka veel (enese- 
le teadvustamata) juba varakristluse ajast tuntud ariaane, makedoniaane, sabelliaane, 
nestoriaane, pelagiaane, donatiste, novatsiaane, adoptsioniste, apollinarianiste, gnosti- 
kuid jne. Arvan, et tänapäeval sarnaseid vaateid omavad vennad-õed ei ole ise tingima- 
ta teadlikud oma vaadete kokkulangevusest algkristlike hereesiatega (eksiõpetustega). 
Ehk aitab allpool kirjutatu avardada väheke meie silmaringi ja panna end ka peeglisse 
vaatama. Meie vaimulikel on veel suur tööpõld kultiveerida... 


Mõistete selgitusi: 

Ariaanid eitavad, et Kristus eksisteeris 
enne loomist, st nad eitavad Jeesuse kui 
Jumala Poja täielikku jumalikkust. Ariaanid 
väidavad, et ,oli aeg, kui Teda ei olnud” ja 
seega on Kristus loodud ja ajalik. See on 
vastuolus õpetusega kolmainsusest. Sai 
nimetuse Aleksandria presbüter Ariuse 
(surn peale 335) järgi. Õpetus mõisteti huk- 
ka Nikaia kirikukogul aastal 325. 

Makedoniaanid eitavad, et Püha Vaim 
on isik. Nimetati Konstantinoopoli peapiis- 
kop Makedoniuse (surn ca 360) järgi. Õpe- 
tus mõisteti hukka Konstantinoopoli kiriku- 
kogul aastal 381. 

Sabelliaanid eitavad, et Isa, Poeg ja Pü- 
ha Vaim on Jumala erinevad isikud, nähes 
neis üksnes Jumala erinevaid ilmumisviise. 
Nimetus Rooma presbüter Sabelliuse (ca 
215) järgi. Õpetus mõisteti hukka Nikaia ki- 
rikukogul aastal 325. 

Nestoriaanid on valmis kõnelema Maar- 
jast üksnes kui Jeesuse-, aga mitte kui Ju- 
mala-sünnitajast. Nimetati Konstantinoo- 
poli patriarh Nestoriuse (surn peale 451) 
järgi. 

Pelagiaanide jaoks on patt lihtsalt halb 
harjumus, vastavalt Briti mõtleja Pelagiuse 
(surn peale 418) õpetusele, kes vastandus 
Augustinuse päästeõpetusele. 

Donatistid hindavad kiriku pühadust 
rangelt liikmete moraalse puhtuse põhjal, 
eitati ebapühade preestrite jagatud sakra- 
mentide kehtivust ja mõju ning praktiseeriti 
seetõttu n-ö tõelist ristimist ka nende liitu- 
jate puhul, kes olid varem ristitud. Kartaago 
kiriku piiskop Donatuse (4. saj) järgi. 

Novatsiaanid eitavad, et kiriku vaimulik- 
konnal on meelevald anda andeks raskeid 
patte pärast ristimist. Nimetati Rooma 


õpetlase, teoloogi ja preestri Novatianuse 
(ca 200—258) järgi, kes oli aastast 251 vas- 
tupaavst. Õpetus mõisteti hukka Konstan- 
tinoopoli kirikukogul aastal 381. 
Adoptsionistid usuvad, et Jeesus on 
peale ristimist Jordani jões Jumala 
poolt adopteeritud. Nimetus tekkis adopt- 
sionistide juhtide (Theodotus ja Asecle- 
piodotus ca 217) järgi Rooma koguduses. 
Apollinarianistid (Apollinarius Laodikea 
piiskop, ca 360. a Süürias) usuvad, et Jee- 
sus ei saa olla korraga Jumal ja inimene. 
Gnostikud ei usu, et Jeesuse isikus on 
ühendatud jumalik ja inimlik loomus, vaid 
nad usuvad vaimsesse Kristusesse, kes 
elas Jeesuses ning kes ei surnud. Gnos- 
tikud usuvad, et neil on võimalik oman- 
dada samasugune tunnetus ja teadmine 
(gnoosis). Gnostikute õpetuse järgi saadab 
Jumal aeg-ajalt inimeste juurde päästjaid, 
tänu kellele valitud pääsevad. 
ANDRES KAPP 
EMK Teoloogilise Seminari vilistlane 
EMK Tallinna kogudus 


KEK 


Usu põhialuseid ja mõisteid ei olegi või- 
malik ainult pühapäevaste jutlustega sel- 
geks õpetada ega saada. Kes seda loodab, 
petab ennast. Selleks, et asju Piibli põhjal 
uurida, oma küsimusi läbi arutada ja mõis- 
ta, vajame kõik enamat — selleks ongi väi- 
kegrupid, kõikvõimalikud piiblitunnid ja 
muidugi piiblikool ning miks mitte edasi- 
jõudnutele ka teoloogiline seminar. 
Õpetada saab ainult seda, kes tahab 
õppida. Õppigem, siis ei saa meid eksitada 
igasuguste õpetuste tuules! 
INNA VÄLJA 
EMK Teoloogilise Seminari vilistlane 
Tallinna kogudus 

Programm , PÜHARODADE SÄILITAMINE 
JA ARENG“ jagab toetusi 


rogrammi eesmärk on pakkuda riigi tuge kirikuhoonete ja 
P:" leiduvate kultuuriväärtuste säilitamiseks. Kirik kui ins- 
titutsioon on Eesti kultuuri lahutamatuks osaks olnud alates 
13. sajandist. Kirikuhooned moodustavad olulise osa meie kultuu- 
ri- ja kunstiajaloolisest pärandist. Pühakojad on suurema osa ajast 
olnud avatud rahvale kui kristliku vaimsuse kandjad, aga lisaks sel- 
lele on need ka paikkondlikud keskused, mis tugevdavad kogukon- 
na identiteeti ja tutvustavad kirikutes leiduvaid kultuuriväärtusi ja 
traditsioone nii kohalikele kui ka külalistele. 

Ka käesoleval aastal jätkatakse pühakodade ja nende sisustuse res- 
taureerimistööde toetamist. Muinsuskaitseameti kaudu toetatakse 
pühakodasid 2017. aastal umbes 660 000 euroga. 

Toetust saavad 15 EELK kirikuhoonet, 2 EAÕKi pühakoda, 
1 MPEAÕKi kirik. Sellel aastal saame rõõmustada samuti selle üle, 
et järjekordse 20 000 euro suuruse toetuse saab meie EMK Haap- 
salu kogudus kirikuhoone vundamendi kindlustustööde II etapi 
teostamiseks. Sellega seoses võime üha suurema kindlusega loota, 
et kirikuhoone saab tulevikus endale keldrikorrusele kauni kohvi- 
ku koos köögi ja mitmete teiste ruumidega. http://www.muinas.ee/ 
files/2017%20eelarve.pdf 


ää 1) 
TH MUTTA 
Jr 


Foto: Taavi Hollman 


EMK Haapsalu kiriku uus vitraažaken. 


KT 


Aldersšate konverentsil 


simene Aldersgate'i Euroo- 
E: konverents toimus 3.-5. 

märtsini 2017 Glovery Halli 
kristlikus konverentsikeskuses Ing- 
lismaal. Osalejaid oli USAst, Wale- 
sist, Inglismaalt, Eestist ja Leedust. 
Aldersgate'i uuendusliikumine jõu- 
dis Inglismaale 2007. aastal pastor 
David Winstanley vahendusel, kes 
teenis vahetusprogrammi raames 
Põhja-Carolina osariigis metodisti 
kogudust, mis oli selle liikumisega 
tihedalt seotud. Mõne aasta pärast 
toimus esimene seminar ,, Elu Pühas 
Vaimus“ Crewe's ning seejärel Huc- 
knallis. 2011. aastal liitusid David 
Winstanley and David ja Pat Watson 
Aldersgate'i meeskonnaga Tallin- 
nas, millest algas siiani kestev suur 
sõprus. Konverentsi peakõneleja dr. 


Cenirc 
Ministries 


Esimene Aldersgate'i Euroopa konverents on toimunud ja sellest on saanud traditsioon. 
Kallis Püha Vaim oli meie keskel ning sõprus sai uuendatud vanade ning sõlmitud uute 
sõpradega. Suurimad tänud kõikidele vastuvõtjatele armastuse, ohvrimeelsuse ning 
pühendumise eest. Meie südamed said imeliselt soojendatud, värskendatud ning täide- 
tud elava veega! Pildilt on puudu Ave Roots, Jelena Kask ja Joel Kaarel Kant. 


Foto: Kaupo Kant 


Frank Billman koos abikaasaga on 
vastutavad Aldersgate'i uuendus- 
liikumise rahvusvahelise töö ning 
koolituste eest. Tema esimene ette- 
kanne põhines raamatul ,,Superna- 
tural Thread of Methodism“ (tlk 


Üleloomulik joon metodismis) ning 
teine ettekanne kandis pealkir- 
ja »,Olla ärkamises seal, kus oled“. 
Eestist osales konverentsil kaheksa 
inimest ja Leedust kaks. 

THEA KANT, EMK Võru kogudus 


Naiste Palvepäeva jumalateenistus Pärnus 
00 


7. aprill 
10. mai 
14. juuni 


Telene Oherde 95 1. jaanuar 
i 5. jaanuar 
21. jaanuar 
185 15. veebruar 
25. veebruar 


lemaailmse Naiste Palvepäeva oikumeeniline jumalateenistus toi- MT 

3: 00 SA ž 1. märts 
mus reedel, 3. märtsil Agape kirikus. Teemaks oli , Kas ma olen 5 E märts 
ebaõiglane sinu vastu?”. Selle olid ette valmistanud Filipiinide nai- m 85 27. märts 


sed. Jutlustas Agnes Aasa. Muusikat tegi Pärnu Oikumeeniline Naiskoor. 
KT 


nitleb 
3. aprill 

Õppepäevadest EMK Pärnu Agape koguduses 


Pärnu Agape koguduses on õppepäe- 
vad toimunud läbi mitmete aastate. 
Isiklikust kogemusest võin kinnita- 
da, et lisaks uute teadmiste oman- 
damisele on need olnud õnnistus- 
rikkad kristlikus osaduses veedetud 
sündmused. Eelmine sarnane toimus 
4. märtsil 2017, kus saime kuulda 
superintendent Taavi Hollmani sõnu- 
mit käesoleva aasta üldkiriklikust 
juhtmõttest (2017. aasta on nimeta- 
tud EMK-s muistsete radade taas- 
avastamise aastaks). 

Peamine, mis vend Taavi mõtetest 
minu südamesse tallele jäi, oli see, 
et me Jeesuse jüngritena oskaksi- 
me ka peatuda ja erinevatele risttee- 
dele jõudes võiksime mõnd mine- 
vikust tuntud usutegelase eeskuju 
oma kasuks taaselustada. Öeldakse 
ju meie maal, et tark inimene õpib 
teiste vigadest. Ma usun, et meil 
kristlastena ei tasuks küll otsida üks- 
nes teiste puudujääke. Küllap leiab 


Õnnitleme 


Priit Tamm - on Kaitseliidu Tartu 
maleva kaplan, omab nüüd noo- 
remleitnandi auastet. 
RaivoNikiforov -alates 1.septemb- 
rist 2016 Kaitseliidu vanemkapla- 
ni ametikohal. 


Artur Põld sai Ida-Viru 
teenetemärgi 


aavanem Andres Noor- 
mägi andis Kukruse 
mõisas kolmeteistküm- 


nele idavirulasele vääriliste tee- 
nete eest üle maakonna teenete- 
märgi ning samas kuulutati välja 
ka Ida-Viru aasta tegija 2016. 
Teenetemärgi kavaleride hul- 
gas oli ka Eesti Metodisti Kiri- 
ku Jõhvi koguduse pastor Artur 
Põld. Hea naljasoone poolest tun- 
tud endine ETV kauaaegne Viru- 
maa operaator ja reporter, aga ka 
paljude filmide autor Jaak Eel- 
mets tõdes: ,Kui ma selle nime- 
kirja läbi vaatasin, kelle hulka 
on mind võetud, siis hakkas põlv 
kergelt värisema. Need teised ini- 
mesed seal nimekirjas on ikka 
tõepoolest ka midagi teinud.“ 


Allikas: Põhjarannik 23.02.2017 


igaüks paljugi positiivset lähemast 
või kaugemast minevikust, kui kõigi 
kiirustamiste keskel aega võtta sel- 
leks, et peatuda ja mõtiskleda selle 
üle, milliseid usutegusid taevane Isa 
meilt õigupoolest ootab. 

Siinkohal julgustan kõiki EMK 
kogudusi mõtlema suuremalt ja jul- 
gemalt üldkiriklikus mõttes. Eelmisel 
aastal võtsime suhete arendamise 
teema mitmel puhul fookusesse — 
õppepäeval, erinevates grupitöödes 
ja jutlustes. Aasta lõppedes oli meie 
koguduses tõepoolest suhetes toi- 
munud positiivne muutus. Inimesed 
olid suhtlemisel rõõmsamad, avatu- 
mad ja rohkem valmis üksteist toeta- 
ma. Lisaks inimlikule panustamisele 
õnnistas taevane Isa meie kogudust 
mitmete uute töötegijatega, kes tee- 
nivad koguduse töös kaasa innustu- 
nult ja suure pühendumisega. 

Nende kogemuste pinnalt tahan 
sinuga, hea lugeja, jagada järgmist 


Tallinna kogudus 95 


MEILT JA MUJALT 


mõtet: üldkiriklikud juhtmõtted ei 
ole juhised üksnes superintenden- 
di, pastorite ja töövaldkonnajuhtide 
jaoks, vaid iga EMK liikme jaoks! 
Eestlaslik tagasihoidlikkus on meil 
nii väga veres, et paljud kristlased- 
ki usuvad, et nendest suurt midagi 
ei olene. Mõelgem siinkohal selle- 
le, kelle juurde Jeesus pöördus, kui 
alustas jüngrite otsimist. Kas polnud 
need mitte kõige tavalisemad ja liht- 
samad inimesed tolleaegses kultuu- 
ris? Jeesus ei otsinud kõrgelt haritud 
ja avalikkusele tuntud inimesi, vaid 
just lihtsaid, kuid siira südamega 
jüngreid. Ma julgen uskuda, et sina, 
kes seda sõnumit hetkel loed, oled 
samavõrra Jeesuse jünger kui Piiblist 
tuntud, algkogudust juhtinud ristiusu 
suurkujud. Seetõttu ma usun, et EMK 
tervikuna kasvab ja laieneb Eesti- 
maal iga metodisti panuse kaudu. 


Õnnistussoovidega, 
ARDI LEERIMA 
Pärnu Agape koguduse pastor 


Pühapäeval 5. märtsil tähistas EMK Tallinna kogudus oma 95. sünnipäe- 
va piduliku jumalateenistusega. Pärast jumalateenistust olid kõik oodatud 
ühise kohvi- ja teelaua äärde, kus koguduse poolt pakuti sünnipäevatorti 


ja kringlit. 


Euroopa UMRK piiskopid Saksamaal 

9.-11. jaanuarini toimus Saksamaal Frankfurdis Euroopa Ühinenud Meto- 
disti kiriku piiskoppide ja igast piiskopkonnast kuni kolme superintenden- 
di kohtumine teemal, kuidas säilitada ja tugevdada ÜMK ühtsust. 

Kümne riigi metodistide esindajad esindasid erinevaid arvamusi, lootusi ja 
murekohti seoses küsimusega, kas muuta või mitte kiriku kehtivat seisu- 
kohta inimese seksuaalsuse teemal. Vastavasisulise piiblitunni tegi piiskop 
Streiff, keskendudes "Ühtsusele Kristuses". 

Fotod: EMK TS 


Seminar tänab eestpalvete eest 


märtsil võttis EMK Teoloogilise Seminari pere 
6 vastu EKKA (Eesti Kõrghariduse Kvaliteedihin- 
e damise Agentuuri) hindamiskomisjoni. Komis- 
joni rohketele küsimustele vastasid pika päeva vältel 
seminari juhtkonna, õppejõudude, üliõpilaste, vilist- 
laste, koostööpartnerite ja omaniku (EMK) esindajad. 
Päeva lõpul seminari töö kohta antud esmane tagasisi- 
de oli tunnustav ja julgustav. Kuigi me ei tea veel lõp- 
likku otsust akrediteeringu jätkumise osas, on põhjust 
loota, et hinnang tuleb positiivne ja seminar saab riikli- 
kult tunnustatud kõrghariduse andmist jätkata. 

Oleme eriliselt tänulikud meie piiskop Christian 
Alstedile, kes selle kohtumise pärast mõneks tunniks 
Tallinnasse lendas ja seminari väga veenvalt esindas. 
Kogu seminari pere jaoks oli see päev ja eriti komisjo- 
ni positiivne hinnang usukinnituseks, sest teadsime, et 
paljud meie sõbrad lähemal ja kaugemal olid eestpal- 
vetes meiega. 

Täname kõiki palvetajaid ja kutsume teid ühtlasi 
seminari külastama - meie avatud uste päev on nelja- 
päeval, 18. mail, algusega kell 11.00. Sel päeval algab 
ka Soome pastori Camilla Klockarsi kolmepäevane 
loengukursus koguduse kasvust, millest huvilised 
saavad osa võtta. Eriliselt on aga külla oodatud uued 
õpihuvilised ja seminari vilistlased! 

MEELI TANKLER 
EMK Teoloogilise Seminari rektor 


LILIT II IT |] 


Loengut kuulamas. 

Tule meile õppima! 


EMK Teoloogiline Seminar on riiklikult 
akrediteeritud rakenduslik erakõrgkool. 


Seminar pakub rakenduslikku kõrgharidust misjoni 
ja teoloogia erialal. Kõrghariduse omandamiseks 
tuleb läbida 3-aastane õppeprogramm, mis seob mit- 
mekülgse teoreetilise baasi praktikaga ja toetab vai- 
mulikku kasvamist. Võimalik on läbida ka aastane 
praktilise teoloogia põhikursus. 


Õppima ootame kristliku koguduse liiget, kes: 
e otsib Jumala tahet oma elus 
e soovib uurida Piiblit lähemalt 
e laiendada oma teadmisi kirikust ja ühiskonnast 
e soovib ennast läbi väljakutsete arendada 
« tahab oma koguduses paremini teenida 


Täpsemat infot vastuvõtutingimustest ja avalduse 
ning soovituse blanketid saab 
seminari kodulehelt www.emkts.ee. 


Avaldus ja vajalikud dokumendid saata 
10. augustiks e-postile seminar(oemkts.ee 
või aadressile: 

EMK Teoloogiline Seminar, 

Narva mnt. 51, 10152 Tallinn. 


RAAMATUKAUPLUS 


AVATUD 
TEISIPÄEVITI, NELJAPÄEVITI 
JA REEDETI 
10.00—18.00 
(SUVEKUUDEL 10.00—17.00) 
Müügil kristlik kirjandus, muusika, meened, 
jumalateenistuse tarbed jm. 


Tule ise ja võta sõber ka kaasa. 
Oled südamest oodatud! 


Asukoht: Tallinna metodisti kirik, Narva mnt. 51. 
Sinu Logos 


Kandke üksteise koormaid.... 


Märtsi alguses, mil Tal- 
linna kogudus tähistas 
95. aastapäeva, on koha- 
ne teha lühike tagasivaa- 
de sellele, millistest olu- 
dest oleme läbi tulnud. 


ogu Eesti ühiskon- 

da tabasid 1939 ja 

järgnevatel — aasta- 

tel vapustused, mis 

ei läinud mööda ka 
kogudusest. Toimus totaalne, kogu 
elukorraldust hõlmanud riigivõimu 
vahetus, küüditamised, mobilisat- 
sioonid, sõda... Märtsipommita- 
mises aastal 1944 kaotas Tallinna 
metodisti kogudus oma hoone Vee- 
renni tänaval, hävisid arhiividoku- 
mendid, kirikuraamatud, nimekir- 
jad jm. Nõudis palju tööd ja aega, 
kuni vend Oskar Kornelil õnnes- 
tus taastada liikmete nimekiri ja 
kirikuraamatud. Nendest võib välja 
lugeda üsnagi palju inimeste käe- 
käigu kohta. Lisaks sõjajärgse aja 
raskustele ja linna (sh Apteegi täna- 
va hoone) taastamistöödele võõran- 
dati nõukogude võimu poolt Sitsi 
tänaval asunud Petlemma palvela, 
kus kogudus oli peale põlengut tee- 
nistusi pidanud. Alates 16. juulist 
1950 hakkas koos eestlastega ka 
palju teistest rahvustest inimesi käi- 
ma Mere puiestee kirikus. Selles 
hoones, mida jagati advendistide- 
ga, oldi pikka aega allüürnikeks. 
Jumal saatis Tallinnasse ka vaimu- 
liku ärkamise, mis kirikud rahvaga 
täitis. 


Pilguheit 25 aastat kestnud hinge- 
hoiutööle meie koguduses. 

Aastad 1980-1990 olid üldise tõu- 
su, uuenduste ja lootuste elavne- 
mise aeg. Oldi Eestis ja välismaal 
aastaid ju palvetatud Eesti vabaduse 
pärast. Jumala armust see sündis — 
taastati Eesti Vabariik. Ühiskonnas 
toimusid tormilised muutused, teo- 
tahte aktiviseerumine, vaimne ärka- 


Tallinna koguduse hingehoiutöö hingeks on viimased kakskümmend viis aastat olnud õde Helgi- 
Anne Trumm, kes 27. märtsil tähistas 85. sünnipäeva. 

Täname teda selle veerandsajandi pikkuse südamega tehtud töö eest! Märkamisele, hoole- ja 
ühendusepidamisele lisaks on ta hoidnud ka korras kirikuraamatuid ning süsteemi. Helgi-Anne 
on praegugi tänaste muutunud olude ja seniste hingehoidjate kõrgesse vanusesse jõudmise 
ning järelkasvu pärast südant valutamas. Ta saadab ka infolehti kaugemal elavatele koguduse- 
liikmetele. Väärib märkimist, et Helgi-Anne on siiani aktiivne mitmes koguduse tööharus: laulab 
segakooris, viib läbi piiblitunde ja osaleb vaimuliku kasvu grupis juhi abilisena. Koos oma tütre- 
tütre Kristiinaga hoolitseb ta, et kõik grupiliikmed saaks õnnitletud omatehtud kaunite kaartide 


ja kinnitatud sünnipäevalauluga. 


Pastor Toomas Pajusoo sõnul julgustagu ja innustagu armsa õe Helgi-Anne eeskuju ja entu- 
siasm nooremat põlvkonda võtma üle hingehoidlikku hoolekannet üksteise eest. 


Et meie kõigi vaim ja hing ja ihu oleks tervikuna hoitud... 


mine. Õhin, rõõm ja elevus haaras 
südameid ja kajastus inimeste elu- 
des. Nad olid endise surve alt vaba- 
nenud ning võisid otsida oma teed. 
Paljud jõudsid Jumala juurde ja 
kirikusse. Tuldi perekonniti, vahel 
ühines kogudusega isegi 30-40 uut 
inimest. 1992. aastaks oli Tallinna 
koguduse eesti liikmeskonnas ligi 
800 inimest, koos vene kogukonna- 
ga üle tuhande. Et nii suure liikmete 
hulgaga hakkama saada, oli vaja 
see jaotada väiksemateks üksus- 
teks. Selle töö etteotsa asusid vend 
Harald Altok ja õed Helle Uusmäe 
ning Helgi-Anne Trumm. Kogudus 
jagati ringkondadeks ja hingehool- 
dusgruppideks, milliste eest oma- 
korda vastutasid kohalikud diako- 
nid. Kõik selle töölõiguga ühinenud 
20-30 koguduseliiget käisid entu- 
siastlikult iga nädal koos, et palve- 


ANNELI KLAUSSON 


tada, kasvada vaimulikult tugeva- 
maks, uurida Pühakirjast juhatust. 
Muud professionaalsust polnud kui 
see, mis tuli Jumalalt. Neid ajen- 
das ligimesearmastus ja hingehoiu 
põhimõte, et keegi ei tunneks end 
üksiku või kõrvalejäetuna, sest ole- 
me ju üks pere, üks Kristuse ihu. 
See sisaldab väljakutset tänasele- 
gi kogudusele — saada sõbralikuks, 
hingehoidlikuks kogukonnaks, kus 
kõigil on hea olla, ka neil, kes enam 
kirikusse tulla ei jaksa. Et keegi 
ei läheks meil kaduma. Tunneme 
Jumala sõnast apostel Pauluse ütlu- 
si galaatlastele: , Kandke üksteise 
koormaid...” ja ,,...kuni meil on veel 
aega, tehkem head kõikidele, eriti 
aga usukaaslastele!” 


ANNELI KLAUSSON 
EMK Tallinna kogudus 

Foto erakogust 


On 


ääretu arm, 


milles elan ... 


25. jaanuaril 2017 tähistas kauaaegne EMK pastor 
ja endine superintendent Olav Pärnamets oma 
80. juubelisünnipäeva. Oleme tänulikud Jumalale 
armsa venna eest, kes on nende pikkade aastate 
vältel osanud hinnata Jumala armu suurust. 


a on kogenud oma elus 

Jumala muutvat väge 

juba teismelise poisina ja 

see arm on teda jätku- 

valt kandnud kuni täna- 
seni. Talle meeldivad Milla Krimmi 
luuleread ja olgu need sulle, armas 
vend, juubeliaasta tervituseks ajakir- 
ja Koduteel poolt. 


On ääretu arm, milles elan, 
ja piiritu heldus, mis näen. 
Küll nõder ja armetu olen, 
kuid sellesse hingama jään ... 


On ääretu arm, milles elan, 
mind kannavad taevased väed. 
Ja kõikjal, kus liigun ja olen, 
mind varjavad Jumala käed. 


Tahan jäädvustada mõned isiklikud 
tähelepanekud venna elukäigu koh- 
ta. Tutvusin esmakordselt Olaviga 
aastal 1965, mil noore mehena lii- 
tusin EMK Tallinna kogudusega ja 
laulsin koos temaga noortekoori bas- 
sirühmas. Sellest ajast peale olen 
märganud, kuidas Jumal on teinud 
nii tema isiklikus elus, kui koguduses 
ja tervikuna kiriku tasandil väga pal- 
ju uut, mida tasub meenutada. 


Lapsepõlv ja 
noorusaastad Tallinnas 


Olav Pärnamets on tänulik Jumalale 
vennastekoguduse juurtega kristliku 
kodu eest, kus ta kasvas üles vane- 
mate teise lapsena. Vend Eino nägi 
ilmavalgust ligi paar aastat varem. 
Isa Johannes oli lihtne töömees, ema 
Meeta kodune, mõlemad tundsid 
suurt huvi aianduse ja mesinduse 

vastu. Nende kodumaja asus Lillekü- 
las, Endla tänaval. 

Kui saabusid rasked sõjapäevad, oli 
Olav 7-aastane. Ta mäletab Tallinna 
märtsipommitamist, mil Jumal hoi- 
dis nende peret. Olavi koolitee algas 
1945. aastal Kevade tänava koolis, 
Westholmi gümnaasiumis. Eriti hästi 
läks poisil maadlus, kehvemini ede- 
nes aga õppimine. Olavil oli potent- 
siaali saada heaks maadlejaks, sest 
ta käis kahekordse olümpiavõitja 
Kristjan Palusalu trennis, võites seal 
endast vanemaid poisse, aga Juma- 
lal oli tema jaoks midagi paremat 
varuks. 1950. aastal ühinesid Olavi 
vanemad Eesti Metodisti Kiriku Tal- 
linna kogudusega ja võtsid edaspidi 
osa laulukooride tööst. 

Olav mäletab eriliselt üht novemb- 
rikuu neljapäeva õhtut Mere puies- 
tee kiriku väikeses saalis, kui ta oli 
14-aastane. Vanemad võtsid ta pal- 
vekoosolekule kaasa, sest ta põdes 
kopsutuberkuloosi. Koosoleku lõpul 
küsis vend Aleksander Kuum sõbra- 
likult: , Kas täna on siin keegi, kes 
tahab oma elu Jumalale anda?” Tol 
õhtul oli Olav esimene, kes tõusis ja 
ütles: , Mina tahan järgida Jeesust!” 
Sellest hetkest peale Olavi elu muu- 
tus — temast sai Jumala laps. Kui 
kogudusevanem Hugo Oengo ta eest 
palvetas, sai ta oma raskest haigusest 
peagi terveks. Enne Jumala imelist 
sekkumist oli Olav olnud üsna täba- 
ras olukorras. Ta on ise avalikult tun- 
nistanud, kuidas ta põhjustas koolis 
õpetajatele suurt tuska oma halva 
õppeedukuse ja käitumisega. Kaa- 
lukausil oli küsimus, kas teda viia 


7. klassi või mitte. Kuid sellel pal- 
vekoosolekul palus ta abi Jumalalt 
ja Jumal tõesti aitas. Ta võis nüüd 
minna kooli koos Jeesusega. Üsna 
pea märkasid õpetajad tema õppe- 
töös ja suhtumises suurt muudatust. 
Klassijuhataja oli imestunud: ,,Mis 
on teie lapsega juhtunud? Me ei tun- 
ne teda enam äragi.” Olav lõpetas 7. 
klassi kiitusega. Selline oli Olavi uue 
elu algus koos Jeesusega. Temast sai 
hoolas kirikuskäija. Nende kodu oli 
sageli avatud teistele noortele, kui- 
gi see oli stalinliku režiimi perioodil 
seotud suure riskiga. 


Kutse täisajalisele 
vaimulikule tööle Paides 


25. augustil 1957 ühines Olav EMK 
Tallinna kogudusega. Koos temaga 
liitus üks kena heledapäine tütarlaps 
Urve Taimla, kellest sai hiljem tema 
abikaasa. 

Enne kroonusse värbamist õppis 
Olav õhtukoolis ja töötas tolleaegses 
raadiotehases RET. Pärast sõjaväe- 
teenistust Valgevenes (1957—1960) 
lõpetas ta õhtukoolis 11. klassi ja 
töötas Ülemiste järvel bageri juhi- 
na. Hakkas laulma koguduse noor- 
tekooris. Samuti asus ta koos Urve- 
ga õppima Tallinna koguduse poolt 
organiseeritud nn põrandaaluses 
usuteaduslikus seminaris, mille nad 
mõlemad lõpetasid. Olav õppis ka 
ühe aasta Tallinna Polütehnilises Ins- 


Fotod erakogust 


Esimene säilinud pere pilt. 


tituudis ehitust, ent kaalukauss langes rohkem vaimuliku 
töö poole. Jumal tegi Olavi südames eeltööd ja tollane 
superintendent Aleksander Kuum nägi temas täisajalist 
jumalariigi töötajat. Korduvad jutuajamised Jumala kut- 
sumise teemal viisid selleni, et Olav oli valmis 1966. aasta 
novembris alustama vaimulik- ra M 
ku tööd Paide metodisti kogu- 
duses ja 1967. aastal ordineeris 
Aleksander Kuum ta diakoniks. 
Peresse oli sündinud esimene 
tütar Kersti ja Paides sündis 
tütar Ülle. 

Paide periood oli perele tõsi- 
seks elukooliks, kus tuli üle- 
tada mitmeid raskusi. Lisaks 
koguduse karjase tööle tuli Ola- 
vil olla kiriku kütja, korista- 
ja, remondimees ja hoolitsev 
pereisa ühes isikus. Ta on kor- 
duvalt meenutanud, kuidas ta 
noore mehena astus esimest 
korda kantslisse ja nähes enda 
ees põhiliselt vanematest õde- 
dest koosnevat kogudust, tun- 
dis suurt kohmetust. Kuid Jumala Vaim julgustas teda 
sõnumiga Jeesuse ristilöömisest (Jh 19:26—27): Kui nüüd 
Jeesus nägi risti kõrval seismas oma ema ja jüngrit, keda 
ta armastas, siis ta ütles emale: , Naine, vaata, see on su 
poeg!” Seejärel ütles ta oma jüngrile: ,Vaata, see on su 
ema!” Ja selsamal tunnil võttis jünger ta enda juurde. 

Noor Olav tajus korraga, et Paide kogudus on nagu 
tema ema, keda ta peab armastama ja teenima. See tead- 
mine andis talle jõudu ning ta võis peagi kogeda, kuidas 
kogudus teda armastab ning tema perest hoolib. Kolm 
aastat Paides oli õnnistatud aeg. Olav õppis kogudust 
teenima mitte ainult sõnaga, vaid ka lauluga, ja selle 
eest tuleb öelda tänusõnu Urvele. Nende duett on palju- 
sid rõõmustanud jumalateenistustel ja koguduseliikmete 
sünnipäevadel. 


Pikaajaline vaimulikutöö Tallinnas 


1. juunil 1970 määrati Olav teenima Tallinna kogudust 
koos staažika venna Hugo Oengoga. Tema kõrval õppis 
Olav otsima Jumala sügavusi ja omandas vaimulikus 
töös praktilisi juhtimiskogemusi. Olavi teenimistöö Tal- 
linnas võib jagada kaheks: töö ordineeritud vanemana 


pastori ametis (1970-2014) ja EMK superintendendina 
(1979-2005). 

Mured ja rõõmud on alati käinud käsikäes. Tallinnas 
sündisid Olavi peresse tütar Eve ja pesamuna Andres. 
Suureks kaotuseks oli lähedaste ja kallite inimeste lahku- 
mine igavikku: isa 18. oktoobril 1980, ema 23. novembril 
1991, tütar Ülle 8. novembril 2003 ja vanem vend Eino 
11. novembril 2007. Täna tunneb Olav aga koos perega 
rõõmu mitmest lapselapsest. 


EMR superintendent 


Pärast Hugo Oengo surma ja Aleksander Kuuma pen- 
sionile jäämist valiti Olav Pärnamets 1979. aastal EMK 
superintendendiks. Ta teenis sellel vastutusrikkal ameti- 
postil 2005. aastani, jätkates siis tööd Tallinna koguduse 
vanempastorina kuni pensionile jäämiseni 2014. aasta 
juunis. 

Jumal on saanud venda kasutada oma tööriistana ja 
sündinud on tõepoolest suured imed. Tema Superinten- 
dendi ametiaja jooksul on asutatud EMK Teoloogiline 

Seminar (1994), SA Giideoni laager (1995), MTÜ 

Lastekeskus Tähetorn (2001), rajatud uusi EMK 

kogudusi, mis on senini püsima jäänud ja mille 

jaoks on ostetud uusi hooneid või kohaldatud 
, jumalateenistuste läbiviimiseks (Narva, Räpina, 
| Kärsa, Ahja Misjonikeskus, Keila, Paldiski, Võru, 
Kohtla-Järve, Aseri, Jõhvi Petlemma, Viitka, Sil- 
lamäe, Sakussaare, Kunda), samuti on ehitatud 
| uusi kirikuhooneid (Pärnu Agape, Balti Misjo- 
| nikeskus Tallinnas (praegu tuntud kui Tallinna 


Saabus kutse Jumalariigi tööle. 44 


Urve ja Olav Pärnamets Olavi 80. juubelil. 

metodisti kirik) ja Püha Luuka kirik 
Tartus). 

Olav Pärnamets on Eesti Kirikute 
Nõukogu üks asutajaliikmeid 1989. 
aastal ja oli aastaid selle asepre- 
sident, Eesti Evangeelse Allianssi 
president, EEA palvus-hommiku- 
söökide toimkonna liige ja kristliku 
raadiojaama Raadio7 juhatuse liige, 
Hugo Lepnurme nimelise Orelifon- 
di nõukogu liige ning 76 väljaandes 
ja 40 keeles ilmuva ajakirja Päeva- 
sõna (inglise k Upper Room) esime- 
ne toimetaja Eestis. Eesti Vabarii- 
gi President on teda autasustanud 
Valgetähe III järgu teenetemärgiga 
kirikuelu edendamise eest. 


Tegevus väljaspool Eestit 


Superintendendi ametis pidi Olav 
Pärnamets sageli esindama kirikut 
välismaal. Tema esimeseks välis- 
reisiks oli vend Eduard Raua matus 
Rootsis (1975). Ameti tõttu on ta 
osalenud paljudel ÜMK peakon- 
verentsidel, ÜMK Põhja-Euroopa 
keskkonverentsidel ning muudel 
kiriku konverentsidel ja semina- 
ridel USAs, Inglismaal, Rootsis, 
Soomes, Taanis, Norras, Kanadas, 
Kreekas, Kreetal, Keenias, Filipiini- 
del, Singapuris, Koreas, Brasiilias, 
Lõuna-Aafrikas, Itaalias, Iisraelis 
ja võib-olla mujalgi veel, mida ei 
oska meenutada. Olav on esinda- 
nud meie kirikut Metodisti Maailma 
Nõukogus alates aastast 1981 kuni 
aastani 2004. Ta on olnud nõukogu 
Eksekutiiv- ja Evangelismikomitee 
liige ning aastail 1996-2001 üks 
MMN Presiidiumi üheksast liik- 
mest, kelleks ta valiti MMN kon- 
verentsil Rio de Janeiros augustis 
1996. Aastal 2004 valiti Olav Pär- 
namets MMN Jeruusalemma Ordu 
liikmeks (The Honorable Order of 
Jerusalem), mis annab talle õiguse 
jätkuvalt osaleda MMN konverent- 
sidel, nüüd juba auliikmena. 

1978. aastal nimetati ta USA Ten- 
nessee osariigi aukodanikuks ning 
1996. aastal Asbury Teoloogilise 
Seminari audoktoriks. Lihtsast Lil- 
leküla poisist on sirgunud alandlik 
Jumala sulane, kes on öelnud oma 
teenistuse kohta: , Nende aastatega 
olen õppinud tundma põhiliselt üht: 
Jumalal on palju rohkem armu kui 
minul viletsust.” 

TOOMAS PAJUSOO 
Tallinna koguduse pastor 

KIRIKUELU 


EMK Narva koguduse 
taastamise 50. aastapäev 


Alates 1940. aasta suvest, kui tuli nõukogude võim, 
lõppes ka Narva metodisti koguduse tegevus. Kons- 
tantin Wipp oli viimane pastor Narvas enne sõda aas- 
tatel 1939-1940. Narvale osaks saanud häving Teises 
maailmasõjas peatas metodistide tegevuse Narvas. 


astal 1964 andis 

üks eesti õde, Lin- 

da Kukka, avalduse 

Tallinna metodisti 

kogudusse -astumi- 
seks. 1965. aasta 18. aprillil õnnis- 
tati ka Johannes Kastan koos abi- 
kaasa Mariaga Tallinna metodisti 
koguduse liikmeks. Peagi tuli pastor 
Aleksander Kuuma poolt soovitus 
Narva metodisti koguduse taasasu- 
tamiseks. Johannes Kastan määra- 
ti Narva metodisti koguduse grupi 
juhatajaks. 

Samal aastal tegi Rakvere meto- 
disti koguduse pastor Johannes Lil- 
leorg ettepaneku liita Narva meto- 
distide grupp Rakvere kogudusega. 
Superintendent Aleksander Kuum 
tervitas seda ettepanekut ja otsus 
viidigi täide. Nüüd saadi Narvas 
metodistidena tegutseda. 

18. septembril 1965. aastal toi- 
mus õde Linda Kukka Narva kodus 
esimene armulaud juba metodisti 
koguduse nime all, vend Johannes 
Lilleoru juhtimisel. 

Metodisti kogudus Narvas sai 
ametlikult registreeritud 12. veeb- 
ruaril 1967. aastal Narva baptisti 


AT, 


Ur 


koguduse majja Taime tn 2. Järg- 
mise aasta 14. jaanuaril õnnistas A. 
Kuum vend Gustav Roosaare Narva 
metodisti koguduse diakoniks, kin- 
kides ka kogudusele karika. Liik- 
meskond suurenes. Roosaare eest- 
võtmisel osteti 1969. aasta kevadel 
koguduse liikmete poolt annetatud 
rahaga maja, mis sai vormistatud 
Gustav Roosaare tütre nimele, sest 
koguduse nimele ei lubatud maja 
osta. Maja ostuks annetasid ka A. 
Kuum ja vend Heino Laine. 1969. 
aastal ilmus vend Roosaare kutsel 
uude majja ka vend Kastan ja anne- 
tas 70 rubla maja kulude katteks. 
Seni oli vend Roosaar üksi juhtinud 
20-liikmelist õdede peret. 

22. juunil 1969 toimus metodisti 
koguduse hoone õnnistamine aad- 
ressil Roheline 12, teenistusel osales 
superintendent A. Kuum. 

1970. aastal sai vend Roosaar Jõh- 
vi linnast noore abilise, vend Heino 
Laine, kellest sai uus Narva meto- 
disti koguduse pastor, kes töötas 
Narvas ligi kaks aastat. 1970. aasta 
jõuludeks oli Narva metodisti kogu- 
duses 30 liiget. 1973. aastal andis 
nõusoleku Narva metodisti kogudust 


Fotod: Narva kogudus 


Peeter Piirisilla ametisse õnnistamine 1977. 


pastorina teenida Peeter Piirisild, kes oli juba varem mitu 
korda Narva kogudust külastanud. Kokkuleppe kohaselt 
käis P Piirisild Narvas kaks korda kuus. Vahepeal asen- 
dasid pastorit Johannes Kastan ja Gustav Roosaar. 1974. 
aasta mais õnnestus Peeter Piirisillal vahetada korter 
Tallinnast Narva, kuid asjaajamine võttis tervelt kaks 
kuud. 1974. aasta 1. juunil, Nelipüha laupäeval, jõudis 
vend Piirisild Narva pastoriks ja võis koos sealsete ven- 
dade ja õdedega rõõmsalt tunnistada aulist Issandat, kel- 
le läbi on kõik võimalik. 

1976. aasta detsembris õnnistas superintendent Hugo 
Oengo Peeter Piirisilla Narva metodisti koguduse dia- 
koniks, järgmise aasta septembris aga Narva koguduse 
pastoriks (vanemaks). 

1981. aastal pöördus Peeter Piirisild Narva linnapea 
poole suuremate ruumide asjus. Imekombel anti valida 
kolme peatselt vabaneva maja vahel, millest kõige sobi- 
vamaks osutus Fedjuninski tn 4 (nüüd Rakvere tn 4). 
Koguduse juhatuse ja kirikuvalitsuse nõusolekul otsus- 
tati maja vastu võtta. Mais 1982 vabanes maja elanikest, 
kes said parema elamispinna. Sama aasta lõpul saadi 
Narva täitevkomiteest luba maja pühakojaks ümber ehi- 
tada. Alles 1983. aasta mais võis alustada remonttööde- 
ga, mis kestsid ligi kolm ja pool aastat. 22. juunil 1986 
pühitses piiskop Ole E. Borgen sisse Narva Rahu kiriku 
aadressil Rakvere tänav 4. Pühitsemisel osales ka EMK 
superintendent Olav Pärnamets. Koguduses toimusid 
jumalateenistused eesti, soome ja vene keeles. Venekeel- 
sed teenistused olid vahepeal kasvanud kõige arvukama- 
teks. Koguduseliikmete arv oli kasvanud sajani. 

2005. aastal võttis EMK aastakonverentsil Tallinnas 
sõna pastor Peeter Piirisild, kes kurtis, et kuigi igal aastal 


lõpetab teatud arv vendi vaimuliku seminari, ei ole üks- 
ki nendest nõus minema metodisti koguduse pastorina 
tööle Narva. Samal aastal lahkus pastor Peeter Piirisild 
emerituuri, uueks pastoriks määrati EMK Sillamäe kogu- 
duse pastor Vladimir Beregovoi, kes teenis kogudust 
kuni 2010. aasta 4. juulini, mil Narva koguduse pastoriks 
määrati EMK aastakonverentsi prooviliige Erkki Sepp. 

Kui Erkki Sepp oli asunud teenistusse EMK Narva 
koguduses, selgus hoone halb olukord ja vajadus remon- 
diks. Sel ajal toimusid eesti- ja venekeelsed jumalatee- 
nistused. Eesti teenistustel osales 6 inimest, kellest neli 
elas Narvas, kaks eestlasest koguduseliiget tervislikel 
põhjustel jumalateenistustel ei käinud. Venekeelsetel 
teenistustel oli osalejaid veidi rohkem, isegi kuni 12 ini- 
mest, kuigi koguduseliikmeteks pidas ennast 5 inimest. 
Esimesed inimesed, keda Erkki Sepp 2010. a juulis 
kogudusse vastu võttis, olid tema abikaasa Leeni Sepp 
ja Rufina Chesnokova. 

2010. aasta sügisest alustati koguduses laste pühapäe- 
vakooli tööga. Kui kogudusega liitus Elena Simankova, 
saime kogemustega noortetöö juhendaja. Praegu toimub 
koguduses laste pühapäevakooli töö, noortetöö, palve- 
tunnid ning eesti- ja venekeelsed jumalateenistused. 
Rõõmustav on, et meie noored osalevad aktiivselt kogu- 
duse töös — ülistusgrupis, jõululapse misjonis, noored 
teevad kaasa koguduse üritustel ja kiriklikel pühadel, 
lapsed laulavad. Jumala armust on näha, et kogudusel 
on tulevikku. Praegu edeneb küll rohkem venekeelne 
töö, aga loodame ka eestikeelse töö elustumist. 

ERKKI SEPP 
EMK Narva koguduse pastor 


t 


4. 07. 2010 Erkki Sepp õnnistatakse EMK Narva koguduse pastoriks. 
Fotol Raissa ja Vladimir Beregovoi, Taavi Hollman, Peeter Piirisild, Erkki 
ja Leeni Sepp. 


Lühitutvustus 
Raamat “Mmu Iisrael” 


Autor Margit Prantsus: 

Kolme Iisraeli-aasta jooksul jõudsin elada 
religioosses juudi peres, õppida heebrea 
keelt ja muusikat ning kohtuda tõesti oma- 
päraste inimestega, kelle hulka sattusid 
poliitajaloolane, sabatihommikused "joodi- 
kud", ministrid, araablastest aednikud, pro- 
fessorid, psühholoogid... Katsusin mõista 
iidsete kommete tausta ja üritasin tõlkida 
sabatit eesti keelde. Avastasin ka neid vaa- 


tamisväärsusi, millest turist aimu ei saa. 
Iisraellaste seas võib nõutult kõrvaltvaa- 
tajaks jääda või saada hingelt aina rikka- 
maks. Või jõuda seisukohale, et selle maa 
inimesed on põikpäised, kuid targad ja 
südamlikud. Kolme aabrahamliku usundi 
— judaismi, kristluse ja islami — ristumis- 
punkt Jeruusalemm, mida võib õigusega 
pidada maailma nabaks, sai mulle kodu- 
seks ja armsaks. Tõin Iisraeli ka Eestisse 
kaasa: heebrea keelt kuulen ja õpin edasi, 
juudi kultuurist räägib meiegi raadio ning 
mul on alles head lõunamaa sõbrad. 

Meie sõbrad: 
Mary Ann Smith 


PEREKOND 
Kasvasin üles farmis Kansase osariigis. Mul oli 
kolm vanemat venda ja me kõik töötasime trak- 
toril, lüpsime lehmi ja toitsime sigu. Sealt sain 
hea väljaõppe ja kogemuse, mis on mind aidanud 
misjonitöös. 

Olen olnud abielus 51 aastat. Abikaasa Rex töö- 
tas 35 aastat hambaarstina. Meil on kaks last ja 
kolm lapselast. Minu vanemad kuulusid Ühinenud 
Vendade Kirikusse (Evangelical United Brethren 
Church), mis ühines 1968. aastal metodistidega, 
moodustades Ühinenud Metodisti Kiriku. Minu 
abikaasa oli pärit metodisti perest ja nii ühinesi- 
me mõlemad Tulsa metodisti kogudusega. Olen 
suhelnud aastate jooksul paljude uskkondadega ja 
see on mind vaimulikult rikastanud. 


HARIDUSLIK TAUST 

Olen lõpetanud Kansase Ülikooli nii majanduse 
kui õenduse erialal. Töötasin meditsiiniõena, klii- 
niku juhatajana ja õpetasin üliõpilasi. Vabatahtli- 
kuna olen kaasa aidanud mitmesugustes haridus- 
ja tervishoiuorganisatsioonides, olen juhtinud 25 
aastat Asbury metodisti koguduse välismisjonit, praegu 
aitan kaasa Tulsa Ülikooli (Oklahoma) välistudengite 
kristlikus teenistuses. 


KONTAKTID EESTIGA 

1980. aastatel asus emeriitpiiskop Ole Borgen õpetama 
Asbury seminaris. Meie kogudus otsustas teda toetada. 
Piiskop Borgen omakorda rääkis meile Asbury semina- 

JAY 


ri õppima tulnud eesti teoloogiaüliõpilasest, kes vajas 
samuti toetust. Selleks oli Andrus Norak, kes veetis 
enne õppetöö algust perega mitu kuud Tulsas. Sel ajal 
külastas meid Olav Pärnamets, samuti tekkis side Ees- 
tiga dr Tom Harrisonil, kellest oli saanud Asbury semi- 
nari õppejõud. 1994. aastal sai teoks meie esimene reis 
Tallinna, mille tulemusena tegime otsuse toetada Eesti 
Metodisti Kirikut järgmised kümme aastat. See koostöö 
kestab tänaseni. 


EESTI SÕBRAD 

Eesti Sõprade ühenduse organiseeris John 
Trundle. Sain kutse esimesele koosolekule ja 
olen sellest alates osalenud pea kõigil aastatel, 
hiljem juhatuse liikmena. Aastaid oli minu üles- 
andeks koosolekute organiseerimisega seotud 
sekretäritöö ja rahaasjad. Eesti sõprade iga-aas- 
tane koosolek on alati meenutanud perekond- 
likku osadust. Olen külastanud Eestit kokku 26 
korral, ühel aastal kaks korda. Olen juhtinud 
vabatahtlikke gruppe seoses Balti Misjonikes- 
kuse ehitusega, Giideoni laagri rajamisega ja 
Agape keskuse tegevusega Pärnus. Alates 2016. 
aastast kuulun EMK Teoloogilise Seminari eest- 
seisusesse ja jätkan seoses sellega Eesti külas- 
tamist iga aasta juunikuus. Ootan põnevusega 
Eesti sõprade kokkusaamist sel aastal Tallinnas! 


Fotod eakogust 


EESTI JA EESTLASED 

Olen õppinud igal aastal midagi 
uut Eesti kohta, mida võin pida- 
da juba oma teiseks koduks. Nii 
kiriku kui kogu ühiskonna üles- 
ehitamine on olnud muljetaval- 
dav. Me lootsime, et see toimub 
kiiremini, kuid täna teeb rõõmu 
tegelike võimaluste ärakasuta- 
mine. Eesti metodistid näevad 
oma missiooni ka teiste rahvaste 
aitamises nii seminari kui misjo- 
nigruppide töö kaudu. See kõik 
on toimunud Eesti ühiskonna 
üldise sekulariseerumise taus- 
tal. Mina näen siin enda jaoks 
väljakutset jääda ustavaks meie 
sõprussuhetele ja julgustada ka 
teisi meie kogukonnaga liituma, 
et võita Eestimaa Kristusele. Jul- 
gustav on näha visiooniga noori, 
kes hakkavad kujundama ühis- 
konda ja kirikut. Rahalisi vahen- 
deid praegu napib, kuid koos- 
töö annab alati lootust arenguks. 
Oluline on tähele panna vanema 
põlvkonna kogemusi, kaasata 
kõiki vanuserühmi, viia evan- 
geelium kirikuseinte vahelt välja 
ja mitte unustada palvetamist. 
Olen õppinud tundma eestlasi 
kui väga musikaalseid, intelli- 
gentseid, viisakaid ja ettevõtlik- 
ke inimesi, kes armastavad loo- 
dust ja on loomingulised. 
Vaatamata sellele, milliseks 
kujuneb Ühinenud Metodisti 
Kiriku tulevik, on alati lootust 
neil, kes jäävad ustavaks Jumala 
sõnale ja tahtele. 


Küsitles TARMO LILLEOJA 
rajal 


In memoriam 
diakon Leonhard Kangro 


24. 2. 1921-9. 3. 2017 


Üks vana võitleja on , pannud usurelvad maha ja läi- 
nud lahingust koju rahusse”, nagu ütleb üks meie 
kiriku laule. Issand kutsus vend Leo — nõnda teda 
koguduses kutsuti — enda juurde rahusse oma kodust 
Tartus. 


Leonhard Kangro oli pärit Valgamaalt, Aakre vallast. Tema koolitee algas 
Puka algkoolis. Õpingud jätkusid Valga Gümnaasiumis, mille Leo lõpetas 
1941. a suvel, paar nädalat enne sõja algust. 

Leol oli soov õppida edasi õigusteadust Tartu Ülikoolis, ent alanud sõda ja 
soov kaitsta isamaad tõmbasid sellele plaanile kriipsu peale. 

Maikuus 1943 astus Leo Soome armeesse. Ta sai väljaõppe Taavetti alloh- 
vitseride koolis ning osales Viiburi ja Vuokse tõrjelahingutes, mille eest sai] 
klassi Vabadusmedali. Augustis 1944 tuli Leo koos teiste soomepoistega Ees- 
tisse tagasi, lootes vastu seista idast pealetungivale Punaarmeele. Eestis mää- 
rati ta Keila-Joa luurekooli. Edasi läks teekond Saksamaale. Tšehhis langes 
vangi ja tegi läbi nn Tšehhi põrgu. Tšehhist toodi Riia vangilaagrisse, kust 
Leo 1946. a põgenes. Järgnesid seitse metsavenna-aastat. 1953. aastal võttis 
KBG ta Tartus kinni ja talle määrati 25+5 aastat vangistust , kodumaa reet- 
mise” eest. Õnneks ajad muutusid ja juba 1956. a sai Leo kodumaale tagasi. 

Veel enne kinnivõtmist jõudis vend Leo abielluda Tartu metodisti kogudu- 
se liikme, noore neiu Johanna Oravaga. Tartus tagasi, nägi Leo oma esma- 
sündinud poega Toivot, kes sündis tema vangilaagri-ajal. Sellest ajast peale 
on vend Leo ka aktiivselt kaasa teeninud Tartu koguduses. 

1958. a Haapsalus toimunud aastakonverentsil ordineeriti ta diakoniks. 

Vend Leo oli mees, keda iseloomustab ustavus Issandale ja diakonikut- 
sumuse vankumatu täitmine. Ta teenis sõna otseses mõttes kuni oma elu 
viimaste päevadeni neid inimesi, kes ise ei pääsenud kodust välja. Paljude 
jaoks olid rõõmsaks hetkeks päevas vend Leo külaskäigud ja hiljem, kui ter- 
vis enam nii palju ei lubanud ringi käia, siis telefonikõned. Lisaks sellele veel 
tähtpäevadel meeles pidamine isiklikult kirjutatud kaartidega. Just vend Leo 
kaudu said paljud osa ka meie kiriku väljaannetest. Ta tellis oma raha eest 
paljudele koguduseliikmetele koju ajakirja Koduteel ning saatis laiali küm- 
nete kaupa Päevasõnu. 

Kui koguduses olid 1990. aastate alguses keerulised ajad, siis võttis vend 
Leo koos diakon Villu Eenkiviga koguduse juhatamise vastutuse enda kan- 
da, et hoida kogudust. Ta armastas väga noori ja julgustas neid igati kaasa 
teenima küll sõna, küll laulu ja muude ettevõtmistega. Väga oluline on tema 
töö ka koguduse ajaloolise asupaiga tagasisaamisel omandireformi käigus. 

Peale koguduse teenimist oli vend Leo aktiivselt tegev ja juhtis ka mitmeid 
organisatsioone: Eesti Vabadusvõitlejate Liit, Soomepoiste Pärimusühing, 
Eesti Endiste Poliitvangide Tartu Ühendus, Tartu Tamme Lions-klubi (asuta- 
ja ja esimene president). Lisaks mitmetele medalitele ja ordenitele oli vend 
Leo autasustatud ka Kotkaristi IV klassi teenetemärgi ja Soome Valge Roosi 
I klassi medaliga. 

Jääme soojade mälestustega meenutama head kaastöölist Issanda viina- 
mäel. Vend Leo tehtust jääb maha palju silmaga nähtavat vilja. Ent palju 
on ka sellist, mida ta külvas armastusega inimsuhetesse ja mille vilja ei näe 
enne kui igavikus. 

Oleme Tartu kogudusega tänulikud armsa venna pika elu ja ustava tee- 
nimise eest. Andku koguduse Issand talle hingamist oma vaevanägemisest 
ning asetagu ta oma pühade hulka oma valguse riigis! 

Tartu Püha Luuka koguduse nimel 
pastor PRIIT TAMM 

Kutsutud ja läkitatud 


Meil on kombeks rääkida jumalameestest ja -naistest. 


Loeme Pauluse kirju ja imetleme tema kogu südamest 


tulevat ja omakasupüüdmatut teenimistööd kogudus- 


te heaolu nimel. 


Vana Testamendi lehekülgedelt leiab 
lugeja samuti suure hulga kohtumõist- 
jaid, kuningaid ja prohveteid, kes täit- 
sid Jumala kutse peale oma osa. Nime- 
kirja võiks jätkata Jumala pühadega 
alates algkiriku aegadest kuni täna- 
päevani välja. Nad kõik on vastanud 
Jumala kutsele ja täitnud oma osa. 


Rutsutud 


Kui jälgime nende möödunud aegade 
pühakute elu ja teenimistööd Issan- 
da põllul, võime tõdeda, et nad kõik 
olid oma ülesande täitmiseks kutsutud 
Jumala poolt. Seega räägime meel- 
sasti kutsumusest, kutsest teenistus- 
se, tööalasest kutsumusest jne. Kutse 
tähendab Issanda juurde tulemist vas- 
tusena Tema poolt esitatud kutsele. 
Jumal esitab kutse ja inimene vastab 
kutsele allutades end kutse esitajale. 
Evangeeliumides kutsus Jeesus 
jüngreid isiklikul viisil ja Apostlite 
tegudes kutsus Jeesus paganate apost- 
lit Paulust — samuti personaalsel viisil. 
Nii jüngrid kui Paulus võtsid vastu 
kutse kasvada koos Issandaga ja val- 
mistuda ülesandeks, mille täitmiseks 
kavatses Issand neid hiljem välja läki- 
tada. Vaevalt, et neil enestel oli etteku- 
jutus eelseisva töö sisust või nõuetest 
sel ajal, kui nad kutsele vastasid. 
Kutsututena polnud neil vaja muret- 
seda tulevaste ülesannete sisu või 
enda sobivuse pärast selleks tööks, 
kuna see oli kutsuja mure. Kutsutuina 
võisid nad usaldada kutsuja profes- 
sionaalsust, kuna kutse esitaja Jeesus 
Kristus teadis täpselt, keda ja mille 
jaoks Ta kutsus. Jüngrid võisid siis 
üsna lihtsalt anda end üle Issanda 
poolt kavandatavasse protsessi, kas- 
vamaks neile igaühele eraldi kavanda- 
tud ülesande tarvis. Neid oli kutsutud 


ühiseks" missiooniks, et täita selles just ; 


+ ES osa. a A 


3 Läkitatut i 


Kutse feenimistööks on siiski A 
»pool tõde”. Kui kutsega ei> kaasne 
läkitamist, võib see jääda täide viimata 
õhku rippuma. Kutse ilma läkitami- 
seta on otsekui kirja kirjutamine ja 

ümbrikusse asetamine, jättes see pos- 
titamata. Kiri on valmis, kuid ei täida 
kunagi oma eesmärki. 

Läkitamine ei realiseeru ilmtingima- 
ta kohe koos kutse saamisega, kuna 
meie inimestena vajame sageli aega 
kasvamaks ,Issanda hoones”, et olla 
ühel päeval valmis minema. Kutse on 
teadmine sellest, et ühel päeval saa- 
bub aeg minemiseks. 

Paulus valmistus peale kutse saa- 
mist kolm aastat, enne kui ta teele 
saadeti (GI 1:1—24). Jüngrid kutsuti 
küll Jeesuse juurde juba evangeeliumi- 
de esimestel lehekülgedel, aga nende 
läkitamisest loeme alles pärast kolme 
ja poole aasta möödumist, mil üles- 
tõusnud Kristus saatis nad isiklikult 
teele. Jeesus ütles nüüd neile taas: 
»Rahu teile! Nõnda nagu Isa on läki- 
tanud minu, nõnda saadan ka mina 
teid.” Kui Ta seda oli öelnud, puhus Ta 
nende peale ja ütles neile: ,Võtke vastu 
Püha Vaim!” (Jh 20:21—22) 

Jüngrid olid nüüd lõpuks valmis 
minema, kuigi võisid ise veel teisi- 
ti arvata. Jeesus aga oli veendunud 
nende läkitamise sobivuses. Ta läkitas 
neid samamoodi, nagu Isa oli läkitanud 
Teda. Kutse puhul oli nende sõnakuu- 
lelikkust kaalutud kutsele vastamises, 
nüüd kaaluti seda läkituse järgimises. 
Kui nad varem olid usaldanud Jeesust 
kutsujana, oli nüüd aeg usaldada Teda 
ka läkitajana. 

Nii kutsumine kui läkitamine on 
Jumala töö. Kui Issand Jeesus läkitab 
oma kutsutud, siis Ta teab, mida teeb. 
Läkitamise hetkel ei pea keegi vaata- 
ma iseendale, vaid üksnes läkitajale ja 
nägema oma Väiksuse ning*ebakind- 
luse asemel Teda. Kui Issand) Jeesus 


läkitab sind, hoia pilk-Temal -ja Tööda: 
Tema peale. Läkitamine on. algus:kut- y 
- Se realiseerumisele. Kui jüngrid poleks; 


omal ajal julgenud “teele 
põleks me tänapäel 
neile. esitatud 


4 asüda;: siis. 


kutse, mis varem on külvatud tema 
südamesse. Alles minemine toob esile 
kutse viljad. Kutse ilma selle järgimi- 


oma käte ja 204 
“Haara kinni "Rellest. Kutsest ja ag S 
«teele; “kui Issand sind: "läkitab; See" oh Nt 
võrratu elukestev teekond. 
-JORI BRANDNER 


t 


15%, Tõsi -' 4 
avaks selle 


seta jääb ainult vaikseks saladuseks. 
On väga kurb, kui kutsutu ei julge väl- 
ja minna, kui Issand on teda läkitanud. 


Mine ja käi Issanda 
tahtmises 


Miks ma kirjutan sulle kutsest ja läki- 
tamisest? Soovin, et sa mõistaksid, 
kuidas alles läkitamine muudab kutsu- 
mise tõelisuseks. Me tuleme Kristuse 
juurde kutsututena ja läkitatutena ela- 
me me reaalsuseks Tema ülestõusmise 
elu. Jeesus ootab, et me läheksime 
välja, kuna Ta soovib, et meile usal- 
datud kutse saaks avalikuks tervele 
maailmale. Võtmeks Issanda teenri 
rännakul on meenutada igal hetkel 
oma läkitajat. Ta ei tohi Teda kunagi 
unustada. Jeesus jättis oma eluga mei- 
le eeskuju. Ta ei unustanud oma läki- 
taja tahet, kuigi Tema ümber oli palju 
neid, kes tahtsid oma osa. 

»Mina ei ole tulnud taevast täitma 
oma tahet, vaid selle tahet, kes mind 
on läkitanud.” (Jh 6:38) Issanda tee- 
ner täidab alati oma läkitaja tahet, ta 
rändab oma läkitaja — Issanda Jeesuse 
— väes ja tema juhtimisel. Issanda teen- 
rina tabab sind alati kiusatus teenida 
teisi isandaid, kuid ainult üht on sind 
saadetud teenima - sinu läkitajat. 

Jumala teenijal on alati oht, et 
tema kutsejärgne teenimistöö muu- 
tub inimeste vajaduste puhul millekski 
muuks. Alati leidub neid, kes tahaksid 
suunata sinu elu teenima nende kut- 
sumust. Nad soovivad, et sina teek- 
sid seda, milleks on kutsutud neid, 
kuid mille täimisest nad keeldusid. Kui 
meelsasti nad näeksid sind realiseeri- 
mas seda elu, mida nad ise ei tahtnud 
elada. Kui sa kõnnid omateed Issanda 
Jeesuse läkitatuna — tunne siis oma 
kutsujat ja läkitajat nimepidi. Kõjetju 


s 


Soome Metodisti Kiriku Kuopio ja Oulu > 


koguduste pastor: 


Ajakirjast Rauhan Sanomia 6/16 
tõlkinud Heidi Pajusoo 


Paasapüha — 


JUUTIDE 


ESIMENE USUPÜHA 


MARGIT PRANTSUS 


Miks paasapüha 
tähistatakse? 


Paasapüha on esimene kolmest pal- 
verännu pühast, mis on sajandeid 
ja aastatuhandeidki juute igal aas- 
tal Jeruusalemma toonud. Kevadi- 
sel paasapühal, kevad-suvisel näda- 
latepühal (nelipühal) ning sügise- 
sel lehtmajadepühal on vähemalt 
13-aastased juudisoost meesterah- 
vad vastavalt Vanale Testamendile 
ikka Jeruusalemma pidanud kogu- 
nema. Kui kahe aastatuhande eest 
Jeruusalemma südames veel tempel 
seisis, koguneti sinna suurtes hul- 
kades ning tähistati igal aastal neid 
kolme usupüha suure pidulikkuse- 
ga. Praegu, mil templit enam ei ole, 
on paljuski ka vaibunud pühadeks 
üles Jeruusalemma minek, kuigi 
turismi kõrghooaeg tabab Iisraeli 
neil aegadel ehk juudi kolme tähtsa- 
ma religioosse püha ajal siiski. 
Paasapüha sai alguse ühel Egiptu- 
semaa ööl üle 3300 aasta tagasi, kui 
surmaingel läks välja, et teoks teha 
Jumala saadetud kümnes nuhtlus 
— kõigi esmasündinute surmamine 
egiptlaste peredes. ea tõttu, 


Pühiks üles Jeruusalemma! Paasapüha ajal on Nutumüüri äärde kogunenud u. 70 000 


inimest. 


mis iisraellastel oli Jahvega, möö- 
dus surmaingel heebrealaste maja- 
dest, mille uksepiidad olid Juma- 
la korralduse kohaselt talle verega 
määritud. 

Huvitav on ka märkida, et Vanas 
Testamendis leidub 50 viidet paa- 
sapühale, mis on palju rohkem kui 
teiste pühade kohta. Ka see näitab 
paasapüha tähtsust juudi ühiskon- 
nas sa kinnitab, kui keskne on see 


juudi kultuuri ja identiteedi mõt- 
tes. Üks Toora viiest raamatust on 
mitmetes keeltes lausa selle järgi 
nimetatud — näiteks meie keeleruu- 
mile üsna tuttavates vene ja inglise 
keeles, tähendades tõlgitult ,välja- 
minekut”. Tegemist on Egiptusest 
lahkumisega. Uues Testamendis 
mainitakse samuti paasapüha suh- 
teliselt palju — 20-30 korda. 

Paasapüha on juutide jaoks aasta 
kõige erilisem püha. Selleks tehakse 
ettevalmistusi rohkem kui mistahes 
muuks pühaks. Selle juurde kuulu- 
vad erilised koššer-reeglid eesotsas 
chametsi ehk haputaigna kõrvalda- 
misega tervest majapidamisest. Nii 
suuri ja tõsiseid ettevalmistusi ei ole 
tarvis teha mitte ühegi teise püha 
jaoks aastas. 

2011. aastal eesti keeles ilmunud 
»Suur piiblileksikon” kirjutab paa- 
sapüha kohta, et Egiptuses pidid 
Samaarlaste paasapüha. lisraeli keskosas 
on säilinud väike samaarlaste kogukond, 


üks kahest grupist, kes veel tänaseni vana- 
aegsel viisil paasatalle röstib. 

iisraellased selleks päevaks erili- 
sel viisil valmistuma, nende jaoks 
oli see ühtlasi ka usuproov. Iga 
perekonnapea pidi oma pere tar- 
vis välja valima aastase veatu isase 
lamba- või kitsetalle. Kui perekond 
oli liiga väike ega suutnud tervet 
talle üksinda ära süüa, siis pidid 
nad oma naabritega ühise söömaaja 
korraldama. Loom pidi tapetama 
14. niisani õhtul, see tähendas päi- 
keseloojangu ja pimeduse saabumi- 
se vahepeal. Veri pidi iisopikimbu- 
ga iisraellaste majade uksepiitadele 
ja pealispuudele määritama, pärast 
seda ei tohtinud sellest uksest kuni 
hommikuni keegi väljuda. Talled 
valmistati ette majades, nad pidi 
praetama koos pea, jalgade ja sisi- 
konnaga. Ei tohtinud murda looma 
luid ega süüa teda toorelt või keede- 
tult. Söömaaja juurde kuulusid veel 
hapnemata leivad ja kibedad roht- 
taimed. Kõik jäägid pidi ära põleta- 
tama ja sööjad pidid teeleminekuks 
valmis olema. 

Sellal kui iisraellased oma paa- 
sasöömaaega pidasid, tappis Jumal 
samal ööl kõik Egiptuse inimeste ja 
pudulojuste esmasündinud. Iisrael 
jäi puutumata tänu paasatalledele, 
kes olid esmasündinute eest surnud. 
Seega oli tee rahva väljarännuks 
vaba. Selle Jumala põhjapaneva 
päästeteo mälestuseks, mis Iisrae- 
li Egiptuse vangipõlvest vabastas, 
pannakse Jumala käsuseadusesse 
kirja, et tõotatud maa pärimise järel 


"a 


Pe 


Bdikat chamets — haputaigna otsimine. Pere 
ühtki küpsisepurukestki majas ei leidu. 


tuleb igal aastal paasapüha korrata 
ja seda ilmtingimata seoses hapne- 
mata leibade pühaga. Nii tähistatak- 
se tänaseni paasapüha Jumala suure 
päästeaktsiooni mälestuseks, mille 
käigus hinnanguliselt 600 000 heeb- 

isa veendub paasapü- 
ha eel isiklikult, et kogu haputaigen on majast välja pühitud ning et 


Ww 
Ta TTT e e 
SERRA 
Matsa-leib on auguline. Pühade puhul 
nähakse vaeva kaunistustega - pühade- 
meeleolu loomiseks. 

realast, kes üle 400 aasta egiptasi 
olid orjanud, Egiptusest tõotatud 
maa poole teele asus. 

Kui anti korraldus edaspidiseks 
paasapüha tähistamiseks, siis oli 
öeldud, et kõik Iisraeli mehed pidid 
selleks Jahve ette ilmuma. Mitte 
ükski võõras, majaline ega päeviline 
ei tohtinud sellest Iisraeli pääsemist 
meenutavast osadussöömaajast osa 
võtta. Ostetud ori või soovi avaldav 
võõras võis söömaajal osaleda vaid 
ümberlõigatuna. 

Kellel ebapuhtuse või mõne rei- 
si tõttu polnud võimalik õigel ajal 
paasapüha pidada, võis seda pühit- 
seda kuu aega hiljem tagantjärele 
(4. Moosese 9:10-12) ja seda nime- 
tati väikeseks paasapühaks. Kes aga 
õige pidustuse sõnakuulmatuse tõt- 
tu unarusse jättis, oli sooritanud 
surmapatu ning ise enese jumala- 
rahva osaduskonnast eraldanud. 

Paasapühi pidi pidama alates 14. 
niisanikuu päevast. Paasatall vali- 
ti välja juba 1O0ndal kuupäeval. 
Paasapühade 
vahetus lähedu- 
ses oli 15. - 21. 
niisanikuu päe- 
vani hapnema- 
ta leibade püha, 
mis ühelt poolt 
meenutas samuti 
Egiptusest välja- 
rännakut, teiselt 
poolt aga oli ka 
lõikuspidu. Täna- 
päeva juudiusus 
ongi paasapüha 
ja hapnemata lei- 
bade püha kokkuvõtvalt hakatud 
nimetama ühe nimega - paasapü- 
haks, mille juurde kuulub kindlasti 
ka matsa-leibade söömine. 

Pühad kestavad nädal aega, väl- 
jaspool Iisraeli elavad juudid tähis- 


tavad seda kaheksa päeva ning 
pühade esimene ja viimane päev 
olid juba 2. Moosese raamatu põhjal 
pühad kogunemispäevad, mil lubati 
teha vaid toiduvalmistamisega seo- 
tud töid. Iga päev toodi pühadeohv- 
reid ja neile lisandusid üksikisikute 
vabatahtlikud ohvrid. Terve selle aja 
jooksul ei tohtinud keegi hapenda- 
tud leiba süüa ega seda isegi mitte 
oma majas hoida. Enne pühade lõp- 
pemist ei tohtinud värskest saagist 
ivagi süüa, ütleb 3. Moosese raama- 
tu 23. peatükk. See ohver tähistas 
ilmselt üldise lõikuse algust. 


Paasapüha ajaloost 


Esimene paasatall tapeti Egiptu- 
sest väljaminemise aastal ehk üle 
3300 aasta tagasi. Piibel ei kinnita 
üle, et paasatalle 40 aasta jooksul 
kõrbes rännates oleks tapetud. Kui 
aga iisraellased ületasid Jordani jõe 
ning jõudsid Kaananimaale, oli neil 
taas võimalik kasvatada vilja ning 
ka matsa-leiba küpsetada ja ohvreid 
tuua. Esimene täiemõõduline paa- 
sapüha tähistamine toimus Gilgalis, 
mitte kaugel Jeerikost praeguse Iis- 
raeli riigi idapiiril. 

Kui asuti elama tõotatud maale, 
vajus paasapüha pisut unustusse. 
Mõni aeg hiljem, prohvet Saamueli 
ajal, tuli rõhuasetus sellele pühale 
tagasi. Saamuel, olles suure rah- 
vusliku ärkamise juhiks, tõi paa- 
sapühade pidamise taas au sisse. 
See jätkus juutide esimese kunin- 
ga Sauli valitsemise ajal ja hiljem 
veel kuningas Taaveti päevilgi. Veel- 
gi suurejoonelisemaks muutus sel- 
le tähistamine siis, kui kuningas 
Saalomon sai valmis esimese templi 
umbes aastal 960 eKr. Siis puhu- 
ti šofarit, kui anti teada paasatalle 
ohverdamisest. Preestrid kandsid 
pidulikke rüüsid, laulsid kiitust ning 
ohverdasid altaril talle vere. Küpse- 
tati paasatall ning söödi seda koos 
matsa-leibade ja kibedate rohtude- 
ga, nagu Jumala sõna oli korralduse 
andnud ning räägiti Egiptusest väl- 
jatulemise lugu. 

Lisaks söömisele kasutati matsat 
ka templis ohvriteenistustel. Ohv- 
rid pidid olema täielikult puhtad 
ning igasugune chamets ehk hap- 
nenu loeti ebapuhtaks, kuna selles 
oli juba toimumas käärimisprotsess 


— halvaksminemine oli juba ala- 
nud. Hapnemata leib aga oli puh- 
tuse sümbol. Talmudis on öeldud, 
et hapnenu esindab südame kurja 
impulssi. 

Kuigi jahutooteid paasapühade 
ajal süüa ei tohi, on matsa ise 
ometigi jahust valmistatud, erine- 
vusega, et tainas ei ole enne ahjus 
küpsetamist saanud kerkida. Juudi 
rabid on lahti kirjutanud, et kogu 
valmimisprotsess alates jahu ja vee 
kokkusegamisest kuni leiva ahjust 
väljavõtmiseni ei tohi kesta üle 18 
minuti. Võib ette kujutada, mil- 
lise ,paberi maitsega” on kergi- 
tamata jahust kiiruga valmistatud 
leib. Rangemad juudi usklikud ei 
lisa taignale isegi mitte muna ega 
soola, rääkimata muudest ainetest; 
kasutatakse ainult jahu ja vett. 

Hilisemal ajal, kui hakati elavast 
Jumalast taganema ning mujalegi 
kui Jeruusalemma altareid ehita- 
ma, jäid siiski alles palverännakud 
Jeruusalemma kolmel pühal aastas, 
millest üks oli kevadine paasapüha. 
Jumal tõstis aastal 727 eKr trooni- 
le kuningas Hiskija, keda kasutas 
vaimulikuks äratuseks, milles suurt 
tähelepanu pöörati ka paasapüha 
tähistamisele. Hiljem aga taas taga- 
neti, kuni kuningas Joosija avastas, 
et Jumala korraldusi ei ole täidetud, 
vanad traditsioonid on unustatud 
ning seetõttu asus ta neid elustama. 
Teine ajaraamat, mis räägib tollest 
ajast, mainib kuningas Joosija aja 
paasapüha kohta, et Iisraeli lap- 
sed ei olnud korralikult seda püha 
tähistanud alates prohvet Saamueli 
ajast. 

Juudisoost ajaloolane Simon 
Sebag Montefiore, kes on põhjali- 
kumalt uurinud Jeruusalemma aja- 
lugu ja ka pühade tähistamist selles 
linnas, on 2011. aastal ilmunud raa- 
matus ,Jeruusalemm. Biograafia” 
kirjutanud kuningas Joosija ajast 
Jeruusalemmas nii: 

»Joosija reformid olid otsustav 
samm juudiusu arengus. Enne teda 
ei olnud temasarnast kuningat. 
Ta laskis ebajumalakujud Kidroni 
orus põletada ning kihutas mees- 
prostituudid templist minema; ta 
purustas Hinnomi oru lastepõleta- 
mise ahjud ja tappis selle ebajuma- 
lateenistuse preestrid, jahvatades 


nende luud altarite peale. Siis pidas 
ta paasapüha.” (Ik. 84-85) 

6. sajandil eKr hävitati Saalomoni 
tempel ning juudid sattusid Paabeli 
vangipõlve. Paasatalle ohverdami- 
ne, mis oli paasapüha üheks täht- 
sündmuseks, katkes, kuna seda 
tuli teostada ainult templis, mida 
aga enam polnud. Juudid asenda- 
sid paasaohvri palvetega, ometigi 
aga said nad jätkata hapnemata 
leibade söömist kibedate rohtude- 
ga ning Egiptusest väljatuleku loo 
jutustamist, nagu on traditsiooniks 
ka tänapäevastel paasapühadel. 

Mitukümmend aastat hiljem, kui 
hajutatud juudid tagasi Jeruusa- 
lemma tulid ning järgmise templi 
üles ehitasid, taastati ohvritoomine 
koos samade rituaalide ja komme- 
tega, mida oli teostatud ka esime- 
ses templis. On teada, et templi 
sissepühitsemisel ohverdati 100 
härjavärssi, 200 jäära, 400 lamba- 
talle ja 12 kitse, et lepitada kahe- 
teistkümne juudi suguharu patte. 
Nii pidas rahvas pärast asumiselt 
tulekut oma esimest pidulikku paa- 
sapüha. 

Järgmistest aastasadadest täp- 
sed kroonikad paasasöömaaegade 
pidamise kohta puuduvad. On aga 
teada, et esimesel sajandil enne 
Kristust peeti vähemalt osades juu- 
di peredes paasasöömaaega. Seda 
peeti nii nagu Piiblis kästud — kiiru- 
ga, sandaalid jalas ja rännakukepp 
käes, justkui valmis reisile mine- 
miseks, nagu iisraellased valmistu- 
sid Egiptusest lahkuma sajandeid 
varem. 

Teise templi viimastel aastatel 
ehk meie ajaarvamise alguses oli 
paasapüha väga populaarne. Juudi 
ajaloolane Josephus Flavius ning 
Rooma ajaloolane Tacitus hindasid, 
et nende arv, kes aastal 65 paasa- 
pühiks üles Jeruusalemma tulid, ei 
olnud mitte vähem kui 3 miljonit. 
Seda arvu kinnitab ka Talmud. 

Meie ajaarvamise algusest ala- 
tes ning pärast juutide teise templi 
hävingut on juutidel olnud suhteli- 
selt kibe elu. Seepärast on olnud ka 
raskusi kõigi pühade nõuetekohase 
tähistamisega, eriti suuri etteval- 
mistusi nõudva püha osas, nagu 
selleks on paasapüha. 

Jätkub järgmises Koduteeles 


JUUDI ANEKDOODID 
PAASA TEEMAL 


Isa helistab pojale, kes elab teises lin- 
nas. 

- Kuidas läheb, Leokene? 

- Hästi, isa! Aga sinul? 

- Oh, minul mitte nii eriti hästi. Otsusta- 
sime emaga lahku minna. 

- Mida? Mispärast ometi? 

- Ah, ei taha sellest telefonis rääkida. 

- Isa, ma anun sind. Ära võta selles 
asjas midagi ette enne, kui ma koju 
tulen. Helistan kohe kõik õed-vennad 
läbi ja me tuleme kohale. Kas lubad, et 
sa enne midagi ei tee? 

- Olgu, Leokene, olgu. Luban, et paasa- 
pühadeni ma ei tee midagi. 

- Suurepärane. Pühadeks oleme kõik 
teie juures. 

Pärast telefonikõnet ütleb mees naisele: 
»Kallis, luban, et kõik meie lapsed tule- 
vad paasapühaks koju!” 


+ 

Paasapüha ajal ei söö juudid tavalist 
leiba, vaid seda, mis meenutab mat- 
sa-nimelist krõbeleiba. Aga mis sorti 
juustu tuleks matsa peale sulatada, 
et sellest tuleks paasa-pitsa? Vastus: 
mazzarellot! 


+ 

1920ndatel aastatel küsib venelane juu- 
dilt: , Miks teie rahval nii pikad ninad 
on?” 

»Miks?” osatab juut. ,Eks ikka sellest, 
et Mooses meid tervelt 40 aastat ninapi- 
di mööda kõrbet vedas. Tahaksin näha, 
milline on teie nina 40 aastat pärast 
oktoobrirevolutsiooni!” 


+ 

Itshak läheb nädal enne paasapüha 
ülemuse juurde ja ütleb: , Naine teatas, 
et homme tuleb hakata paasaeelset 
kevadkoristust tegema. Ei tea, kuidas 
oleks lugu töölt vaba päeva saamise- 
ga?” 

Ülemus raputab pead: ,Ei saa sulle 
anda vaba päeva. Meil on siingi palju 
tööd hetkel.” 

Itshak on tänulik: , Aitäh, teadsin, et 
sinu peale saab loota.” 


+ 

Kõik juudi pühad saab kokku võtta kol- 
me lausega: 

Meid taheti tappa. Aga me jäime ellu. 
Ja nüüd söögem ja joogem ning olgem 
rõõmsad! 

MISJON 


Rõõmusõnum 
tänapäeva karjastele 


Alanud aasta veebruaris oli mul 
eesõigus minna sõbra Taneliga mis- 
jonireisile Keeniasse, kuhu kutsus 
meid eesti jooksja, kes seal treenib. 
Jumal tegi kolme nädala jooksul 
rohkem kui jõuan siin kirjutada, 
aga nagu Johannes kirjutas evan- 
geeliumi kokkuvõttes: ,,aga need on 
kirja pandud, et te usuksite, et Jee- 
sus on Kristus, Jumala Poeg, ja et 
teil uskudes oleks elu tema nimes“. 


Keenias algab seiklus kohe, kui 
kodu-uksest välja lähed — ja seda 
enam, kui lähed Püha Vaimu kaas- 
konnas. Ühel päeval, kui läksime 
mõne eestlasega loomi vaatama, 
juhatas Jumal meid hoopis mit- 
meks päevaks kõrbesse. Sattusime 
nii mõnelegi teele, mida Google'i 
kaardil veel pole märgitud ja kui 
suurem tee ära lõppes, olime sunni- 
tud juhiseid küsima. 


Meie teenäitajaks sai kohalik pas- 
tor, kellega koos sõitsime peagi läbi 
kõrbe tema koduküla poole. Olime 
sattunud kõrbealale, kus elab som- 
buru rahvas. Nad ise kutsuvad seda 
»põõsas elamiseks“ (in the bush). 
Kõrbekividel, kus ,tee“ on suhteline 
mõiste, sõitsime kiirusega umbes 
15 km/h, vahepeal peatudes, et pal- 
vetada kohalike karjaste eest, kes 
oma kitsedega otsisid veel viima- 
seid rohututte ja vett. Meie giidiks 
saanud pastor seletas, et valdavalt 
on rahvas siin paganausulised. On 
neid, kellele ta on kuulutanud evan- 
geeliumi ja keda ta on jüngerdanud, 
kuid ka palju neid, kes pole kunagi 
rõõmusõnumit kuulnud. 

Seega jäi meie teele küll palvet ja 
julgustust kristlastele, aga ka hetki, 
kui meie ees olid kõrbe-elanikud, 
kes ei oska lugeda ega pole kunagi 
Jeesusest kuulnud. Oli päris võimas 
tunnistada Piibli sõnumit veerand- 
tunniga täiesti nullist. Jumal oli 
meiega ja nägime, kuidas inimesed 
võtsid vastu Kristuse. Halleluuja! 

Kohalikus Kiremoni külas, kuhu 
valge inimese jalg pole viimase 
kümne aasta jooksul astunud, sai- 
me samuti palvetada inimeste eest, 
neile kuulutada, näha tervenemisi 
ja paljude lastega mängida. Esi- 

mese külatänavateenistuse ajal oli huvitav kultuuriline 
kogemus. Palvetasime parasjagu Taneliga haigete eest 
ja samal ajal katkusid lapsed meie jalakarvu, mis pak- 
kusid neile suurt huvi. Sellise asja eest seminaris mille- 
gipärast ei hoiatatud... 

Kõige elavam kogemus jutlustamisest avanes reisi tei- 
ses pooles, kui olime jälle grupiga kõrbes ning ma olin 
pastoriga ühel hommikul sõitnud ,,põõsastesse“ kuuluta- 
ma. Mootorratta pealt nägime ka elevante vabas loodu- 
ses, kusjuures elevandihirm on kohalikes külades suur. 
Kõrbes käib ühest väikesest allikast vett ammutamas 
20 000 inimest, nende karjad ja ka elevandid. Viimased 
tihtipeale peidavad ennast põõsasse ja sööstavad ini- 
meste kallale. Mõne kuu eest oli külas olnud mitu sur- 
majuhtumit. Kui jutlustades mainisin, et inimese süda- 
mes olev kurjus ja patt võib olla suuremaks vaenlaseks 
kui elevandid, sain hetkega kohalike tähelepanu. 

Peale mõnda minikoosolekut sõnnikust ja kõrtest 
ehitatud hüttide ääres läksime nii-öelda turule, kus olid 
kõik peremehed. Kuna seal piirkonnas oli juba pool 
aastat põuaaeg, siis vähesed lehmad, lambad ja kitsed, 
mida müüdi, paistsid kurnatud ja äri käis loiult. Mul 


avanes võimalus kuulutada 
tosinale karjasele Jumala 
sõna pärast seda, kui turu- 
vanem selleks loa andis. 

Ma rääkisin kuningas 
Taavetist ja kuidas tema 
kõrbepagenduses otsustas 
oma nälja, janu ja hirmu- 
mõtted pöörata usaldu- 
se väljenduseks Jumalale. 
Rääkisin, kuidas kõige rik- 
kama ja võimsama mehe 
südames olid sõnad ,Jumala järele januneb mu hing, 
sind ihaldab mu ihu nagu kuival ja põuasel maal, kus 
pole vett“ (Ps 63:26). Jõudsin peagi jutuga Jeesuse kui 
hea karjase juurde, ning mõistsin ühtäkki oma sõnade 
taustal, et nad mõistavad neid salme Johannese 10. pea- 
tükist minust paremini. Minu ees istus selle ühiskonna 
eliit — eluaegsed karjased. Lammaste rumalus, karjase 
hool ja kaitse on ju nendega iga päev! 

Nägin jutluse lõpusirgel, et meeste silmad on märjad. 
Need sõnad lõikavad neile südamesse, et lihaks saada. 
Lugesin lõpetuseks kuulsa Psalmi 23. Kas teate, mis 
tunne oli lugeda sõnu ,sinu kepp ja sau need trööstivad 
mind“, ja näha meeste käes üht peenikest ja teist pikka 
jämedat puukaigast? Kas teate, mis kaaluga olid sellel 
hetkel sõnad , Issand on mu karjane, mul pole millestki 
puudu“? Need mehed mõistsid, et nende esmane puu- 
dus pole vesi, toit ega jõukus, mis oli vähemalt kuueks 
kuuks lahkunud, aga nad vajavad Jumalat, kes kutsub 
neid ja kelle häälele nad peaks järgnema nagu lambad. 
Ja siis järgivad headus ja heldus neid kõik nende elu- 
päevad. 

HINDREK TAAVET TAIMLA, Võru kogudus 

LASTETÖÖST MEIL JA MUJAL 


Leitud miski 


KÜLLI KUUSEMAA, Pärnu Agape Kogudus 


Elas kord üks mees. Nimi oli Mart. Tal oli talu ja suur- 
suur põllumaa. Ta kündis ja külvas ja lõikas vilja, ta kor- 
jas aiasaadusi. Müüs oma töö vilja ja ostis vajalikke asju. 
Ta elas oma tavalist elu, aga tema sees ei olnud rõõmu 
ja rahu. Ta tundis, et tal on midagi väga olulist puudu. 

Ühel päeval ta otsustas, et ei vaja niipalju põllumaad 
ja müüs tükikese sellest naabrimehele, kellel oli liiga 
väike maalapp tema suur pere jaoks. Aga siis küsis teine 
naabrimees samuti, et kasta ei müüks talle ka ja lahke 
Mart müüs. 

Nii ta müüs ühele ja teisele ja lõpuks oli tal alles väga 
väike tükike. Ta otsustas ka sellest loobuda ja minna 
maailmast otsima seda midagi, mis tal puudu on. Raha 
tal nüüd oli ja nii ta läks sadamasse, kus seisid laevad. 
Selle asemel, et lihtsalt reisijana peale minna, otsustas 
ta osta endale ühe uhke auriku. Sellise auru jõul liikuva 
laeva. Sest ta arvas, et see teeb ta õnnelikuks. 

Algul see meeldis talle väga. Tema oli ju omanik ja 
võis öelda, kuhu iganes sõita — Ameerikasse, Austraa- 
liasse, Aafrikasse jne. Aga kui ta oli niimoodi muudkui 
sõitnud ja sõitnud, siis ta tüdines merest ja tahtis hoopis 
kuival maal õnne otsida. 

Nii ta läkski ühes sadamas maale ja esimese asjana 
läks kohe poodi. Ostis endale uhked saapad ning siis 
vaatas, et uute saabaste kõrvale on vaja ka uusi pük- 
se. Ostis püksid ja pükste peale ka toreda kampsuni. 
Nüüd nägi ta välja väga uhke poiss ja otsustas kallisse 
restorani sööma minna. Tellis endale laua ja sõi head ja 
paremat, mida hing ihaldas. Ta leidis kiiresti sõpru, kes 
heal meelel tema pidusöögist osa võtsid. Aga kõige selle 
juures tundis ta, et midagi on ikka puudu. 

Ta läks kurvalt sadamasse, kus seisis ta aurik, aga 
silma hakkas hoopis üks tore purjekas. Ta mõtles, kui 
tore oleks istuda purjekal ja lasta tuulel ennast viia just 
sinna, kuhu Jumal juhatab. Ta müüs maha oma auriku, 


Taustaks voltimine: 
Vajalikud kaks paberit, käärid ja pärlid 


ostis selle purjeka, ülejäänud raha pani panka. Ja lasigi 
tuulel end viia — siia ja sinna. Kuni ühel päeval jõudis 
ta lõunamere randa, kus rahvas teenis endale elatist 
pärlikarpide korjamisega. Mart imetles neid imeilusaid 
pärleid ja ostis endalegi kotitäie. Need tuletasid talle 
meelde tema vanaema jutustusi taevasest Kuningriigist, 
kuhu kõik inimesed pärast maapealset elu jõuda võik- 
sid. Kus tänavad on puhtad kullast ning sõstrapõõsaste 
asemel on pärlipõõsad. Kus Jumal ise on Kuningaks. Ja 
kõik inimesed seal on nii-nii õnnelikud. Mardi vanaema 
oli surnud ning ilmselt sinna jõudnud, sest vanaema oli 
oma elus uskunud Jumalat ja iga päev elanud Jumala 
juhtnööride kohaselt. 

Mardile tuli see meelde. Ta võttis paadil purje maha 
ja suundus ühe suure maja poole, kus peal oli rist. Ta 
teadis, et see võiks olla kirik. Ta läks sisse ja nägi pal- 
ju õnnelikke inimesi. Seal räägiti Jumalast ja Jumala 
pojast Jeesusest ning sellest, et iga inimene võib saada 
selle rõõmu ja rahu juba siin maa peal, kui ta kahetseb 
kurja, mis on teinud ja avab oma südame Jumalale, sest 
Jumalaga koos elades kannad sa tükikest taevariiki juba 
praegu endaga kaasas. Mart sai aru, et just see oligi see, 
millest ta oli siiani puudust tundnud. Ta avas oma süda- 
me Jumalale. 

Ja korraga tundis ta, et ei vaja kõiki neid asju ja raha, 
sest need ei tee teda õnnelikuks. Vaid elu koos Jumala- 
ga on see, mida ta süda oli igatsenud. Ta müüs ära oma 
paadi ja uhked riided, võttis pangast oma raha välja 
ning ostis selle paiga kõige väärtuslikuma pärli. Ühe- 
ainsa. Ta pani pärli karpi ja asetas oma seljakotti. See 
pärl tuletas talle meelde päeva, mil ta leidis oma kõige 
suurema varanduse — puhta südame. See pärl tuletas tal- 
le meelde seda kohta, kus ta esimest korda elus tõeliselt 
kohtus Jumalaga. 

Temast sai misjonär. Ta rändas mööda maad, kohtus 
inimestega ja rääkis neile Jumalast. Ta aitas inimesi ja 
ta oli väga-väga õnnelik. 


Esimene paber: PÕLLUMAA, mille voldin järjest väiksemaks, kuni sellest saab AURIK, SAAPAD, PÜKSID, KAMP- 
SUN, LAUD, PURJEKAS, PAAT, RAHAKOTT, KARP. Teine paber: MAJA, RIST, SUDA 


Esimene paber: 

Teine paber: 


JU SE in n) 


Esimene paber jätkab: 

